Бундеслигада тур якунлари. «Боруссия» Д биринчи ўринда, «Боруссия» М иккинчи\nГермания чемпионатининг 12-турида Мёнхенгладбахнинг «Боруссия» клуби «Ҳанновер-96»ни қабул қилди. «Боруссия-Парк» стадионида кечган учрашув майдон эгаларининг 4:1 ҳисобидаги ғалабаси билан якунланди.\nҒолиблар сафида голларга Торган Азар, Михаэль Ланг, Ларс Штиндль ва Денис Закария муаллифлик қилишди. Меҳмонларнинг ягона голи Бобби Вуд томонидан урилди.\nБу жамоанинг турнирдаги қаторасига учинчи ғалабаси бўлди. Қолаверса, Дитер Хеккинг жамоаси мавсумни уй учрашувларидаги узлуксиз ғалаба билан давом эттирмоқда - «Боруссия» Бундеслигада қаторасига 6та уй ўйинида ғалаба қозонди.\nМёнхенгладбахликлар эндиликда очколари сонини 26тага етказган ва турнир жадвалида иккинчи ўринга кўтарилган.\nБу турда «Фрайбург» «Вердер»ни қабул қилди. «Шварцвальд-Штадион» стадионида кечган учрашувда кучлар тенг келди - 1:1.\nМайдон эгалари 42-дақиқада Жан-Лука Вальдшмидт пенальтини аниқ амалга ошириши эвазига ҳисобни очишди. Бременликлар жамоаси ўйинга қўшиб берилган дақиқаларда ҳимоячи Людвиг Аугустинсоннинг аниқ зарбаси эвазига ҳисобни тенглаштиришди. Шу тариқа, «Вердер» Бундеслигадаги мағлубиятли сериясига якун ясади, «Фрайбург» ғалабасиз сериясини давом эттирди (икки дуранг, бир мағлубият).\nМавсумни йўқотишсиз давом эттираётган Дортмунднинг «Боруссия» клуби 30 очко билан биринчи ўринда бормоқда. «Боруссия» М 4 очко кам жамғарган ҳолда иккинчи ўринда, ҳисобида 23 очко бўлган «Айнтрахт» учинчи ўринда бормоқда.\nТўртинчи ўринда «РБ Лейпциг» (22), бешинчи ўринда «Бавария» (21) жойлашган.\nКейинги турда «Ҳанновер» «Ҳерта»ни қабул қилади, «Боруссия» М «РБ Лейпциг» меҳмони бўлади. Бу ўйинлар мос равишда 1 ва 2 декабрь кунларига мўлжалланган.\nБоруссия М – Ҳанновер 4:1 (2:1, 2:0)\nГоллар: 0:1 – 1 Вуд, 1:1 – 7 Азар, 2:1 – 44 Ланг, 3:1 – 58 Штиндль, 4:1 – 77 Закария.\nБоруссия М – Зоммер, Ланг, Гинтер (Янчке, 40), Эльведи, Вендт, Штробль, Азар, Нойхаус, Хофманн, Плеа (Закария, 75), Штиндль (Раффаэл, 81).\nҲанновер – Эссер, Корб, Антон, Элез, Остжолек, Саренрен-Базее (Харагути, 45), Бакалож, Фоссум (Виммер, 65), Майна (Вайдандт, 71), Фюллькруг, Вуд.\nОгоҳлантиришлар: Остжолек (54), Азар (83).\nФрайбург – Вердер 1:1 (1:0, 0:1)\nГоллар: 1:0 – 42, пенальти Вальдшмидт, 1:1 – 90 Аугустинссон.\nФрайбург – Шволов, Гульде, Кох, Хайнц, Штенцель, Хаберер, Гондорф (Франтц, 80), Гюнтер, Вальдшмидт (Каммербауэр, 89), Хелер, Терраццино (Петерсен, 68).\nВердер – Павленка, Гебре Селассие, Велькович, Мойсандер, Аугустинссон, Эггештайн (Писарро, 77), Эггештайн, Шаҳин (Рашица, 63), Классен, Крузе, Харник (Осако, 63).\nОгоҳлантиришлар: Мойсандер (41), Шаҳин (60).


9th Март 2017 / Ҳордиқ\t/ 0 comments\n— Буғдой. Сумалак учун ўстирилган, — онахон ўриндиққа ўрнашиб бўлиб изоҳ бердилар.\n— Сиз нима қилиб кўтариб юрибсиз, — дейман индамасликни эп кўрмай.\n— Сумалакни ўзим пишираман-да!\n— Шу кунгача маҳаллаларга, турли ташкилотлар жамоаларига сумалак пиширдим,- дейди онахон.\n-Сумалакни таомлар маликаси, деса бўлади. Чунки бошқа емаклардан фарқ қилади. Тайёрланиш талаблари ҳам ўзгача. Таом — малакли. У покизаликни, яхши ниятни талаб қилади. Ювилмаган юз билан унаётган буғдойга қараб бўлмайди, сумалак мазаси қочади.\nБолалик чоғлар ёдга тушади. Раҳматли бувимлар ҳам “ундирилаётган буғдойга эрталаб юзингни ювмасдан қарамагин, буғдой хафа бўлади, кейин сумалак аччиқ пишади”, — дердилар. Биз буғдой турган жойдан ўтаётиб, юзимизни бекитволардик.\n— Сумалак таъмининг мазаси атрофдаги кишилар ниятига, аҳиллигига ҳам боғлиқ, — суҳбатимиз давом этади, — шунинг учун ҳам араз-гиналарни унутинг, таомимиз асалдай тотли чиқсин, дейман. Афсона бор: Ой билан Қуёш опа-сингил экан. Улар жанжаллашиб, уришиб қолишибди. Ой Қуёшга ҳовучида игнани, Қуёш Ойга кулни сепиб юборган. Наврўз кунида улар ярашади. Гинани унутишади. Наврўзнинг одати, эзгулиги шунда!


Барқарор ривожланиш учун энергия самарадорлиги » Ўзбекистон янгиликлари – Zamin.uz\nБарқарор ривожланиш учун энергия самарадорлиги\n27 март 2019, 18:20\nЎзбекистон мавжуд Фарғона ва Бухоро заводларини модернизация қилиш мақсадида Жиззах нефтни қайта ишлаш заводи қурилиши бўйича реажаларини бекор қилган ҳолда миллий энергетика соҳаси ривожига бўлган ёндошувни янгилади. «Нефтегазинвест» компаниясининг бошқарув раҳбари ўринбосари Ҳусниддин Тўраев хабар берди.\nМазкур қадам мамлакатда мавжуд энергиянинг етишмаслик даражасини камайтириш ва ишлаб чиқариш қувватларининг энергия самарадорлигини ошириш йўналтирилган. 2018 йил охиридаги ҳолатга кўра, республика НҚИЗ ўртача юки 60 фоиздан ошмади.\nШу билан бирга, Тўраквнинг сўзларига кўра, Ўзбекистон 2017 йилда имзоланган ҳамкорлик келишувига биноан Ўзбекистон Қозоғистондан ҳом нефт импорт қилишни режалаштирган. Бироқ импорт ҳажми аввал келишилган 2 миллион тоннадан сезиларли даражада камроқ бўлиб, ички энергетика эҳтиёжларини қондиришга қаратилади.\nЎзбекистон миллий энергетика соҳасидаги мавжуд комплекс муаммоларни ҳал этиш учун қатор чораларни амалга оширмоқда. Феврал ойида давлат раҳбари умумий қиймати 8,1 миллиард доллар бўлган 31 саноат лойиҳаларини молиялаштиришни тасдиқлади. Рўйхат электр энергияси ишлаб чиқарувчи қувватлари ва инфратузилмаларни модернизация қилишга қаратилган ташаббусларни ўз ичига олади.\nБундан ташқари, Шавкат Мирзиёев сўзларига кўра, Ўзбекистонда Қайта тикланувчи энергия манбаларини (ҚТЭМ) ривожлантириш учун аҳамиятли истиқболлар мавжуд. Республика Президенти энергетика вазирлиги ва «Ўзбекэнерго» АЖ зиммасига 2,5 миллиард доллар умумий қийматдаги 13 лойиҳа учун хорижий ҳамкорларни излаб топиш вазифасини юклади.\nЭнергия танқислигининг ўсиши ва амалга оширишнинг турли босқичларидаги мавжуд қатор лойиҳаларни ҳисобга олган ҳолда, товон орқали ички бозорда мавжуд энергиянинг етишмаслигини камайтириш йирик ишлаб чиқарувчилар билан ҳамкорликни янада кенгайтиришга имкон беради.\nМасалан, япон консорциуми Mitsubishi Corporation ва Mitsubishi Hitachi Power System сентябрь ойида Навоий иссиқлик электр станциясида иккинчи буғ-газ қурилмаси (БГҚ)ни ишга туширишни режалаштирган бўлиб, бу Навоий тоғ-металлургия комбинати, «Навоийазот», «Қизилқумцемент» акциядорлик жамиятининг самарали фаолиятини таъминлайди, қолган қувват эса маҳаллий аҳолининг энергия танқислигини қондиришга сарфланади. Япония технология етказиб берувчи компанияси юқори даражали ФИК билан республикада замонавий ва самарадор энергия БГҚ қурилишларини давом эттиришни мақсад қилган.\nЎзбекистонда энергетика хавфсизлиги манфаатлари йўлидаги самарали ҳамкорликка яна бир мисол – ЛУКОЙЛ билан ҳар йили ички бозорга 5 миллиард куб метр қийматида газ етказиб бериш бўйича март ойида тузилган шартномадир. Мазкур чора-тадбир энергия талабини тезкорлик билан уйғунлаштиришга ва истиқболли лойиҳаларнинг барқарор ривожини таъминлашга ёрдам беради.\nЛУКОЙЛ республикадаги йирик хорижий инвестор бўлиб, Ўзбекистон иқтисодиётига киритган сармоянинг умуий ҳажми 8 миллиард долларни ташкил этади. Компания ижтимоий соҳа ва ишлаб чиқаришнинг экологик хавфсизлигига кенг кўламли инвестиция ажратади. Компаниянинг барча фаолият турлари экологик хавфсизлик бўйича халқаро стандарт (ISO 14001:2015) асосида бошқарилади. Хаузак-Шоди участкаларида Қандим конлари гуруҳини ишлаб чиқишда атроф-муҳитнинг биологик хилма-хиллигини сақлаш бўйича ҳаракатлар режаси амалга оширилмоқда. Бундай ёндошув Ўзбекистонда карбонат ангидрид чиқиндилари билан боғлиқ оғир вазиятда жуда ҳам муҳим аҳамият касб этади.\nШу тариқа, мамлакат энергетика мустақиллиги учун жиддий таҳдид солган ва кўп ҳолларда истиқболли лойиҳаларнинг ўсиш суръатини чеклайдиган ички бозор энергия танқислиги муаммоларини бартараф этиш йирик бозор ўйинчилари билан ҳозирги вақтда аҳолининг тежамкор энергияга бўлган эҳтиёжини қондириш учун йўналтирилган ва мамлакатнинг барқарор экологик ҳамда ижтимоий ривожланиши учун инвестиция киритишга қаратилган ҳамкорлик алоқаларини устувор ривожлантиришга имкон беради.\nБундай ёндошув орқали тадбиқ этилган энг яхши амалиётлар янги бозор иштирокчилари учун намунага айланади ва Ўзбекистон манфаатлари йўлида янги лойиҳаларни амалга оширишдаги вақтинчалик ҳаражатларни қисқартиришга ёрдам беради.\nЯнгиликлар » Ўзбекистон » Барқарор ривожланиш учун энергия самарадорлиги\n09:50 Қозоғистон қўшни давлатларга бензин экспорт қилишни бошлайди\n14:07 Россия Хитойнинг ўрнига Ўзбекистонга нефть юборади


Тошкентда халқаро стандартга жавоб берадиган меҳмонхоналар 40дан ошади - 17 Августа 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Dushanba, 18.10.2021, 01:14\nГлавная » 2013 » Avgust » 17 » Тошкентда халқаро стандартга жавоб берадиган меҳмонхоналар 40дан ошади\nТошкентда халқаро стандартга жавоб берадиган меҳмонхоналар 40дан ошади\nАввал хабар бериб ўтганимиздек, 2015 йилда пойтахтимизда яна бир янги – Hyatt Regency меҳмонхонаси ўз ишини бошлайди.\nАҚШнинг Hyatt Hotels Corporation компанияси билан Тошкент шаҳар ҳокимлиги ва Ўзбекистон Тикланиш ва тараққиёт жамғармаси ўртасида имзоланган битимга мувофиқ барпо этилаётган мазкур меҳмонхона 300 ўринга мўлжалланган.\nHyatt Hotels & Resorts тармоғини Европа, Африка ва Яқин Шарқ мамлакатларида ривожлантириш бўйича вице-президенти Питер Норманнинг сўзларига кўра, Тошкентда Hyatt Regency меҳмонхонасининг очилиши Ўзбекистонга келаётган сайёҳлар оқимини янада кўпайтиришга хизмат қилади. Мазкур меҳмонхонадан халқаро конференция ва фестиваллар ўтказишга мўлжалланган зал ҳам ўрин олади.\nИстиқлолгача юртимизда бирорта ҳам беш юлдузли меҳмонхона бўлмаган. Бугунги кунда биргина Тошкент шаҳрида халқаро стандартлар асосидаги мувофиқлик сертификатига эга 40 дан зиёд меҳмонхона мавжуд. Уларнинг кўпчилиги тўрт ва беш юлдузли меҳмонхоналардир.\nАйни вақтда уларда жой брон қилишнинг янги тизими яратилиб, welcomehotels.uz сайти орқали мижозларга хизмат кўрсатиш тизими йўлга қўйилмоқда. Келгусида мобиль иловалар ёрдамида брон қилиш ва тўловни амалга ошириш механизми ҳам жорий этилиши кўзда тутилган. Миллий порталга жойлаштирилган ахборотдан хориж туристик хизматларини брон қилиш тизимлари ҳам фойдаланиши мумкин.\n"Ўзбектуризм” миллий компаниясидан маълум қилишларича, мамлакатимизда сайёҳларга хизмат кўрсатувчи компаниялар, операторлар сафи тобора кенгайиб бормоқда. Бугунги кунда 865 сайёҳлик ташкилоти, жумладан, 374 меҳмонхона фаолият юритмоқда. 2012 йилда сайёҳлар тарифи 2011 йилга нисбатан 17,5 фоиз, уларга хизмат кўрсатишдан тушган даромадлар 15 фоиз ўсган.\nФото: Ёлқин Шамсиддинов (ЎзА)\nКатегория: O`zbekiston Yangiliklari | Просмотров: 563 | | Теги: Тошкентда халқаро стандартга жавоб | Рейтинг: 0.0/0


Бангладеш Ўзбекистондан пахта сотиб олмоқчи\n21 январ 2021, Тошкент вақти: 00:48\nБангладеш миллий байроғи.\nБангладеш Савдо вазири Ғулом Ҳусайн бошчилигидаги делегациянинг 5-8 май кунлари Ўзбекистонга сафар қилиши режаланган.\nТашриф чоғида ўзаро савдо алоқаларини кенгайтириш масалалари муҳокама этилиши кутилмоқда.\nFinancial Express нашри хабарига кўра, делегациянинг Тошкентга ташрифи чоғида Бангладеш-Ўзбекистон қўшма комиссиясининг биринчи йиғилиши бўлиб ўтади.\nМузокараларда Ўзбекистондан пахта импорт қилиш ва Бангладешда ишлаб чиқарилган маҳсулотларни Ўзбекистонга экспорт қилишга асосий эътибор қаратилиши кутилмоқда.


Қаффол Шоший мақбарасидаги битиклар маъносини биласизми? - Hidoyat.uz\nАсосий саҳифа Мақолалар Қаффол Шоший мақбарасидаги битиклар маъносини биласизми?\nТошкент шаҳридаги “Қаффол Шоший мақбараси” ни ҳаммамиз яхши биламиз. Бу кўҳна иншоот ўзининг маҳобати ва безаклари билан алоҳида аҳамиятга эга.\nЗиётчилар бинонинг пештоқларига, маҳобатли гумбазига ҳамда безакларига катта қизиқиш билан боқадилар. Мақбара ташқарисига хаттотлар томонидан битилган ёзувларни маъносини билишга ҳамма қизиқади.\nБинонинг энг юқориси яъни пештоқ қисмида сулс хатида Юнус сурасининг 62-64 оятлари битилган\nОгоҳ бўлингизки, албатта , Аллоҳнинг валийлари(дўстлари)га хавф йўқдир ва улар ташвиш ҳам чекмаслар. Улар имон келтирган ва тақволи бўлганлардир. Уларга дунё ҳаётида ҳам, охиратда ҳам башорат (хушхабар) бордир. Аллоҳнинг сўзларида ўзгартириш йўқдир. Ана шу ютуқдир.\nКириш эшиги тепасига эса тасма шаклида сулс хатида Оли Имрон сураси 69-97 оятлари ёзилган.\n“Албатта, одамлар (ибодати) учун қурилган биринчи Уй-Бакка (Макка)даги муборак ва оламлар учун ҳидоят (манбаи) бўлмиш (Каъба)дир. Унда аниқ аломатлар-“Мақоми Иброҳим” бордир. Унга (Каъбага) кирган киши омонда бўлур. Йўлга қодир бўлган одамлар зиммасида Аллоҳ учун Байтни хаж қилиш (фарзи) бордир. Кимда-ким (буни) инкор этса , бас, албатта, Аллоҳ оламлардан беҳожатдир.\nШаҳзод Шомансуров тайёрлади\nРаҳбар (имом)дан айрилмаслик


Вазирлик ижтимоий тармоқдаги муҳокамалар бўйича: «Хайрия қилмаслик айб эмас» » Ўзбекистон янгиликлари – Zamin.uz\n, 02 2020, 10:21\n02 апр, 23:55 809 Жамият\nСўнгги кунларда ижтимоий тармоқда хайрия масаласи энг кўп муҳокама қилинаётган мавзулар қаторида турибди. Жумладан, фуқароларимиз маълум тоифа ёки касб эгаларининг хайрия жараёнида етарлича фаол эмаслигини танқид остига олмоқдалар. Ушбу масала ижтимоий аҳамиятга эга бўлганлиги ва айни кунларда ўта долзарб эканлигини ҳисобга олиб қуйидагиларни фикрларни маълум қилишни лозим деб топдик.\nБиринчи, масаланинг ҳуқуқий жиҳати. «Ҳомийлик тўғрисида»ги Қонунда юридик ва жисмоний шахслар ҳомийликни ихтиёрий равишда ҳамда монеликсиз амалга оширишга ҳақли эканлиги қайд этилган. Худди шундай, Фуқаролик кодексининг 511-моддасига кўра хайр-эҳсонни қабул қилишга бирор кимсанинг рухсати ёки розилиги талаб қилинмайди.\nШунга кўра, хайрия фаолияти ихтиёрий тарзда амалга ошириладиган жараёндир ва ҳеч бир юридик ёки жисмоний шахсни турли ижтимоий босимлар ёки бошқа усуллар билан ҳомийлик фаолиятига мажбурлаш мумкин эмас. Шу билан бирга, қонунларимиз ҳар бир шахснинг ўз меҳнати билан эришган моддий воситаларини қонунларда белгилаган талабларга риоя этган ҳолда эркин тасарруф этишини кафолатлайди.\nИккинчи, масаланинг ахлоқий жиҳати. Бировни хайрия қилмаганликда айблаш ва буни ёмон иш сифатида муҳокама қилиш умуминсоний ва миллий ахлоқий-этик принципларга мос эмас. Чунки хайрия қилмаслик айб эмас, жиноят ҳам эмас. Энг муҳими, ҳеч ким бирор шахснинг аслида хайрия қилган-қилмаганини аниқ билмайди ҳам. Чунки кўпчилик хайр-эҳсон қилганда манманлик, мақтанчоқликдан йироқ бўлиш учун уни оммага маълум қилмай, яширин тарзда амалга ошириши мумкин. Санъаткорлар ва ёки бошқа тоифанинг хайрия тадбирларидан четда турибди деб айблашимиз уларга нисбатан адолатсизлик ҳамдир.\nЧунки «Ўзбекконцерт» ташкилоти берган маълумотларига кўра, санъаткорлар карантин давридан буён 352 млн сўмдан ортиқ маблағни хайрия қилган. Биз бу хайрия тадбирлари яна давом этаётганига ишонамиз. Бир машҳур ривоятда айтилганидек, аслида бизга ёмон кўринган инсон энг яхши ишларни қилаётган бўлиши ва биз бундан бехабар бўлишимиз мумкин. Демак, ўзимиз яхши билмаган маълумотлар асосида, қолаверса қонунан ва маънан ҳаққимиз бўлмаган ҳолда бировларни хайрия қилмасликда айблаш тўғри эмас.\nУчинчи, масаланинг диний жиҳати. Инсонлар ҳақида ёмон гумонда бўлиш, ёлғон ва хато маълумотлар асосида бировларни айблаш ва маломат қилиш Ислом динида ҳам қораланади. Қуръони каримнинг «Ҳужурот» сураси 12-оятида: «Эй, иймон келтирганлар! Кўп гумонлардан четда бўлинглар, чунки баъзи гумонлар гуноҳдир», дейилган. Хайр-эҳсон, аввало, Аллоҳ йўлида ва унинг учун қилинади деб ишонади мўмин инсон. Шундай экан, бу Яратган ва бандаси ўртасидаги масала бўлиб, уни бошқалар баҳолаши ва муҳокама қилиши ўринлимикан?\nДам олиш кунлари умумхалқ хайрия ҳашари ўтказилади 11 мар, 19:57\nМирзиёев ҳокимликларга тадбиркорларни ҳомийлик ва хайрия ёрдамига жалб қилишни тақиқлади 14 авг, 08:39\nЎзбекистонда бепул юридик ёрдам тўғрисида қонун қабул қилинади 08 июл, 19:15\n2019 йил 26 январь куни умумхалқ экологик хайрия ҳашари ўтказилади 23 янв, 12:30\nВазирлик Ўзбекистонда мажбурий меҳнат қонун билан тақиқланганини эслатди 23 мар, 22:27\n18-19 март кунлари юртимизда умумхалқ хайрия ҳашари ўтказилади 13 мар, 12:30


Россия Чеченистоннинг янги конституциясини умумхалқ муҳокамасига қўймоқда.\nЯкшанба куни чеченлар ва Ингушетиядаги чеченистонлик қочқинлар Чеченистонда ўтказиладиган референдумда қатнашадилар. Бу республиканинг янги конституцияси умумхалқ муҳокамасига қўйилмоқда. Расмий Москва янги конституция Чеченистонга Россия Федерацияси доирасида кенг муҳторият мақоми беришини маълум қилди.\nМосква ҳукумати мазкур конституция Чеченистон можаросини сиëсий йўллар билан ҳал этиш учун замин яратишини таъкидламоқда. Россия президенти Владимир Путин чеченларни референдумда қатнашишга чақирди:\n“Конституция қабул қилиниши жиддий марра ҳисобланади. Унда чеченлар ўзларининг, фарзандларининг, невараларининг ва Чеченистоннинг келажагини ўз қўлларига оладилар”, - деди Путин.\nАммо Чеченистоннинг сепаратчи президенти Аслан Масхадов референдумни қоралади:\n“Руслар қурол ўқталган ҳолда бизни овоз беришга мажбур қилишмоқда, аммо биз Чеченистон мустақиллиги учун курашни давом эттирамиз”, - деди Аслан Масхадов.\nРоссия президентининг Чеченистон бўйича махсус ëрдамчиси Сергей Ястржембский республикада ҳаëт нормаллашаëтганини ва референдум Чеченистон учун кўплаб имкониятларни яратишини қайд этди.\nЛекин чечен гуруҳлари ва инсон ҳуқуқлари ҳимоячилари мазкур янги конституция Россиянинг бу республикада олиб бораëтган ҳарбий кампаниясини тўхтатмаслигини ва Чеченистонга ҳақиқий муҳторият мақомини бермаслигини таъкидлашмоқда. Танқидчиларга кўра, таклиф этилаëтган конституция Россия президентига Чеченистон раҳбарини вазифасидан четлаштириш ҳуқуқини беради ва фуқароларга халқаро маҳкамаларга мурожаат қилишига рухсат бермайди.\nИнсон ҳуқуқлари гуруҳининг бошлиғи Лев Пономарëв Чеченистонда қуролли тўқнашувлар давом этар экан, референдумни ҳақиқий, деб бўлмаслигини гапиради:\n“Биз референдумни можарони сиëсий йўллар билан ҳал этиш учун қўйилган биринчи қадам, деб ҳисобламаймиз. Бизнингча, бу эркин бўлмаган иродани билдириш учун ҳукумат босими билан ўтказилаëтган ташаббусдир”, - деди Лев Пономарëв.\nПономарëв фикрича, фақат чечен жангчилари билан бевосита музокаралар олиб бориш орқалигина Чеченистон урушига сиëсий ечим топиш мумкин. Москва ҳукумати чечен жангчиларини террористлар, деб атаб улар билан келишишни рад этмоқда.\nИнгушетияда жойлашган Чеченистон Миллий қутқарув қўмитаси раиси Руслан Бадалов, чеченлар ҳозирги шароитларда ўз фикрларини эркин баëн қила олмасликларини қайд этади:\n“Чеченистонда маҳкама ҳукмисиз қатл этишлар, кишилар дом-дараксиз йўқолиши ҳоллари ва тоғли ҳудудларни бомбардимон қилиш ҳали ҳам давом этмоқда. Чеченистон фуқаролари фақат бир нарсани, бу даҳшатли урушнинг тамом бўлишини истайдилар. Россия ҳарбийлари Чеченистон аҳолисига қарши уруш жиноятлари содир этаëтган бир пайтда, фуқаролар референдум ҳақида ўйлай олмайдилар”, - деди Руслан Бадалов.\nМосква томонидан тайинланган Чеченистон ҳукуматининг бошлиғи Аҳмад Қодировга кўра, Чеченистоннинг ярим миллиондан ошиқ фуқароси, шу жумладан Ингушетиядаги тахминан 65 минг чеченистонлик қочқинлар референдумда қатнашиши кутилмоқда.\nИнсон ҳуқуқлари гуруҳлари овозлар сохталаштирилиши ҳақида ташвишланмоқда. Аммо Бадалов ўз гуруҳи чеченларни референдумни бойкот қилишга чақирмаëтганини, чунки агар улар қатнашмасалар зўравонликларга учрашлари мумкинлигини таъкидлади. Ахборот агентликларининг Ингушетиядаги чечен қочқинларига асосланиб билдиришича, расмийлар референдумда овоз беришдан бош тортган кишиларга озиқ-овқат берилмайди, дея таҳдид қилганлар.\nХалқаро ташкилотлар вакиллари референдумни кузатиш-кузатмаслиги аниқ эмас. Ўтган ҳафтада Европа Кенгаши хавфсизлик сабабларига кўра ўз вакилларини Чеченистонга жўнатмаслигини эълон қилди.


Агар «Лестер» Чемпионлар лигасида, «Манчестер Юнайтед» эса Европа Лигасида ғолиб чиқса, АПЛда 4-ўринни эгаллаган жамоа кейинги мавсумда ЕЧЛда иштирок этиш имкониятига эга бўлмайди.\nЧемпионлар лигасида айни вақтда «Лестер» Англиянинг ягона вакили сифатида қолган. Назарий жиҳатдан агар «тулкилар» жамоаси турнир чемпионига айланса, жамоа кейинги мавсумда гуруҳ босқичида тўғридан-тўғри ўринга эга бўлади.\nЕвропа Лигасида ҳам Англиядан бир вакил бор – «Манчестер Юнайтед». Бу жамоа турнир фаворити сифатида қаралмоқда. Тартибга кўра Европа Лигаси ғолиби Чемпионлар лигасида қатнашиш ҳуқуқини қўлга киритади.\nҚоидага кўра ҳар бир футбол ассоциацияси Чемпионлар лигасида кўпи билан 5тадан вакил тақдим эта олиши мумкин. Юқоридаги ҳолат рўй берган тақдирда АПЛда тўртинчи ўринни эгаллаган жамоа ўз-ўзидан турнирда қатнашиш имконидан маҳрум бўлади.\n«Манчестер Юнайтед» ва «Лестер» айни вақтда Чемпионлар лигаси учун йўлланма берувчи ҳудудда эмас, Моуриньо шогирдлари 6-ўринда жойлашган, амалдаги чемпионлар эса бу мавсумда лигада жон сақлаб қолиш учун кураш олиб бормоқда - 15-ўрин.\nАйни вақтда АПЛнинг тўртинчи ўрнида «Ливерпуль» (55 очко) жойлашган, бу жамоадан 2та кам ўйин ўтказган ва 21 йилдан буён ҳали ЕЧЛдан қолиб кетмаган «Арсенал» эса 50 очко билан бешинчи ўринда.


Кутилмаган саволлар « O'zbekiston ERK Demokratik Partiyasi\n01 July 2017 - 6:00\n“Совет Ўзбекистони санъати” журнали мухбирининг саволлари\nҲаётда ўзингиз йўл қўйган бирор хато Сизга сабоқ бўлганми. Шу ҳақда сўзлаб бероласизми?\nЎзингизни кечиролмаган дақиқалар бўлганми?\nБировлар сизни алдаганда, хаёлингизда нималар кечади?\nҲақиқат ҳақида тасаввурларингиз?\n2000-чи йилда дунёни қандай тасаввур этасиз?\nМухбир саволларига жавоблар:\n1. Албатта, умр тўғри ишларгина эмас, хатолар силсиласидан ҳам иборатдир. Мен катта хатолар қилдим деб мақтанолмайман. Ҳаётда сабоқ олишга арзирли бирор хато қилган бўлсам, бу хатодан жуда нари борса, менинг болаларим хулоса чиқариши мумкин. Мен, ўз навбатимда, бошқаларнинг хатосидан, мумкин қадар “чиройли”роқ хатолардан ўрнак оламан.\nҚийнамаса виждон азоби —\nАвлиёсан, сен бир авлиё\n3. Бировлар алдаганида хаёлимда нима кечишини деярли эслолмайман. Ўзим алдаган дақиқалар ёдимда равшан гавдаланади, алдаётиб, нимага суяниб турганимни ёки қўлимда нима борлиги, чекаётган эдимми, тамакини ўчираётган эдимми — ҳаммасини эслайман, яъни биринчи саволга қарама-қарши ўлароқ, ўз хатоларимдан эмас, ўз алдоғимдан сабоқ олишга ҳаракат қиламан.\nМенимча, ўз ёлғонига шафқатсиз бўлган одамни бошқаларнинг ёлғони чўчитолмайди. Бу борада менинг идеалим бор: “Урилиб-сурилиб, қийналиб-қимтаниб ўсган бир одам, одамзот қодир бўлган барча ёмонликларга дуч келган, жуда кўп алданган, аммо ҳамон мағрур одам, яъни, жоҳил бўлиб қолиш учун барча “сабаблари” бўлатуриб, ҳамон жоҳилликдан йироқ — буюкдир” (кундаликдан).\n4. Мен ноумид эмсман. Аммо юксак тушунчалар ҳақида гапираётган кишининг қиёфасидаги зўрма-зўраки жиддийлик менга доим эриш туюлган. Шу хавфдан қутулиш учун бу саволга иложи борича қисқа жавоб бериш керак деб ўйлайман:\nяшаш усулларидан биридир.\nМакр — яшамоқнинг яна бир йўли.\nМуҳаммад Солиҳнинг 2013 йилда Истанбулда чоп этилган “Иқрор” китобидан. (74-75-саҳифалар.)


Ўсиш бор. Ҳоким қарийб 100 минг АҚШ долларлик машинада юрибди. – Fikrat.uz\n15:11 / 01.02.2020 04.09.2020 22462 0\nМатбуотнинг эътиборига тез-тез тушиб турадиган Андижон вилояти ҳокими яна ижтимоий тармоқ фойдаланувчиларининг диққат марказида. Шуҳрат Абдураҳмонов бу сафар қимматбоҳо хизмат машинаси билан “кўриниш” берди.\nВилоят ҳокимининг 60 001 ААА рақамли “ТАНОЕ” автомашинасининг бозор нархи салкам 100 минг АҚШ доллари экани тармоқ фойдаланувчиларининг эътиборини тортган. Дарвоқе, 001 ААА автомобил рақамининг аукциондаги нархи ҳам анча-мунча “Матиз”нинг пулига бориб қолса керак?\nТаъкидлаш керак, Андижон вилояти ишсизлик даражаси бўйича республикамизда энг олдинги ўринлардан бирини эгаллайди. Бандлик ва меҳнат муносабатлари вазирлигининг ўтган йилги ҳисоботида вилоят аҳолисининг қарийб 10 фоизи ишсиз экани қайд этилган. Вилоят раҳбарлари қиммат машинада юрганча, 10 минглаб ишсизларга иш жойи очиш ҳақида ўйласа, давлатга ҳам, жамиятга ҳам, одамларга ҳам фойда бўларди.\nИзоҳ қолдиринг Ўсиш бор. Ҳоким қарийб 100 минг АҚШ долларлик машинада юрибди.\n11:40 / 21.08.2020 26.08.2020 28718 0\n8:00 / 31.08.2020 01.09.2020 22043 0\n16:12 / 12.04.2020 01.08.2020 24376 0


Bolalarni dasturlashga o’rgatuvchi o’yinlar to’plami\nDarsliklar, Hakerlik Sirlari / От\tadmin\nЗамонавий техника воситалари тараққий этаётган бир пайтда компьютер ўйинларининг ҳам кўплаб турлари ишлаб чиқилмоқда. Кўпинча компьютерда ўйин ўйнаб ўтирган болани кўрганимизда бизда салбий фикрлар уйғонади. Чунки биз фарзандимиз уларга беҳуда вақт сарфлаяпти, деб ўйлаймиз. Бироқ шуни ҳам ҳисобга олишимиз керакки, яъни шундай ўйинлар ҳам борки, улар нафақат ўйин балки дастурлаш учун қўлланма шаклида яратилган.\n“Ўйлашимча, келажакда дастурчиларгина дастурлаш элементлари билан боғлиқ бўлмайдилар”\n– дейди Марк Цукерберг.\nФарзандларимиз келажакда дастурлаш асослари билан ҳаёт кечирар эканлар, уларни қийинчиликларга тайёрлаш, яъни дастурлашни ўргатишимиз керак.\nБолани дастурлашга ўргатиш шу қадар муҳимми? У келажакда футболчи ёки балерина бўлишни истаётган бўлса-чи? Жавоб жуда оддий: мантиқий фикрлаш ва ўз ишларини режалаштиришга ўргатиш учун дастурлашни билиш муҳим ҳисобланади. Ота-оналар замонавий фарзандлари кичик ёш давриданоқ планшет ва компьютерларни ёқишни билишини айтиб мақтанадилар. Техника воситаларига бўлган қизиқишни алгоритм тузувчи ва кодларни ёзишни ўргатувчи ўйинларни таклиф этиш орқали ёнма-ён олиб бориш мумкин.\nНима деб ўйлайсиз, неча ёшдан дастурлашни бошлаш мумкин? Kodable ташкилотчиларининг айтишича, ушбу ўйин икки ёшли болаларга ҳам таклиф этилиши мумкин. Кодларни ўргатишни ҳарфларни ўрганишдан аввал бошлаш мумкин. Ҳатто миттивойлар ҳам қизиқ лабиринт бўйлаб югуришлари, кетма-кетликка эътибор берган ҳолда, бир вақтнинг ўзида дастурларни тузишни ўрганишлари мумкин. Маслаҳатлар графиклар ёрдамида тақдим этилган, шунинг учун фарзандингиз маълумотни ўқишига тўғри келмайди.\n«Kodable»ни бошланғич синфларда информатикани ўрганиш учун тавсия этадилар: ўқитувчи ва ота-оналар ўрганиш жараёнини назорат қилиш, мураккаблик даражасини белгилаш ва муваффақиятларни кузатиб боришлари мумкин. Энг кичик ёшдаги болажонлар учун жуда яхши илк қадамдир.\n“Дастурлаш даври” деб номланган нотижорат ташкилот, халқаро ҳаракат томонидан ташкил этилган Code.org сайтида болалар ва катталар учун бир неча маърифий курслар тўпланган. Улардан фойдаланишни бошлаш ёши – тўрт ёш. Ягона ўйин ёрдамида ҳамма нарсани бир вақтнинг ўзида ўрганиш имконсиз, аммо турли мультфильм қаҳрамонлари иштирок этган қадамма-қадам ўрганиш тизими тақдим этилган. Босқичма-босқич ҳаракатланиб, қисқа дастурларни яратишни ўрганиш мумкин.\nСмартфон ва планшетларда мавжуд бўлган ушбу ўйинда кичик робот буйруқларга бўйсуниб, керакли жойда лампочкани ёқиши керак. Бунда бола олдида турадиган асосий вазифа ўйинчоқнинг йўлини оддий буйруқлар ёрдамида режалаштиришдан, ота-оналарнинг вазифаси эса болакайларга расмларда нима акс этганини тушунтиришдан иборат.\nLightbotни ўйнайдиган бола келажакда истеъдодли лойиҳалаштирувчи бўлиши аниқ эмас, аммо ўз ҳаракатларини режалаштириш ва содда алгоритмларни тузишни ўрганади. Бу илова ҳам мактаб ёшидагилар ёки 4-6 яшарлар учун тавсия этилиши мумкин. Лойиҳа ташкилотчилари тўққиз ёшдан катта бўлган болалар учун ҳам мураккаб шаклдагисини таклиф этишган.\nАйтганча, ота-оналар ҳам йўналишларни тузишда бажонидил иштирок этишлари мумкин.\nРобот болаларга ажойиблиги билан ёқади, ота-оналарни эса ўзининг жиддийлиги билан ром этади.\nРоссия фан академияси буюртмасига асосан ишлаб чиқилган. “ПиктоМир” мактабгача ёшда бўлган болалар учун мўлжалланган бўлиб, жуда қизиқарли ишланган.\nРобот майдонни бўяйди, бола эса алгоритмларни тузишни ўрганади. Барча эслатмалар графиклар ёрдамида бажарилган, шунинг учун “Пикто Мир”ни ўқишни билмайдиган болаларга ҳам беш ёшдан бошлаб бериш мумкин, олимлар ҳатто болаларга ҳам тушунарли бўлишини таъминлаш мақсадида анча ҳаракат қилишган. Агар ота-оналар инглиз тилини билишмаса ёки дастурлаш борасида билимга эга бўлишмаса, аммо фарзандларида мантиқий фикрлашни ривожлантириш истагида бўлишса, «ПиктоМир» улар учун қутқарувчи вазифасини бажаради. Мобиль кўринишлари iOS, Android ва Windows Phone учун мавжуд, аммо иккита охиргисини ишлаб чиқарувчилар сайти орқали юклаб олиш зарур.\nМазкур ўйининг маъноси вазифаларни бажариш ва кўрсаткичга қараб алгоритм тузиш бўлиб, у мактабнинг бошланғич синф ўқувчилари учун мўлжалланган. Тўғри оддий кўрсаткич етти ёшли болани узоқ вақт давомида қизиқтирмайди. Бироқ ўн ёшдаги ва ундан катта алгоритмлашдан хабари бўлган болаларни қизиқтириши аниқ, чунки энг қизиқ бошқотирмалар мураккаб бўлган босқичларда учрайди. Robozzl янги масалаларни тузиш ва излаб топиш бўйича чексиз имкониятлар тақдим этади, шунинг учун нафақат дастурлаш алифбосини ўрганиш, балки такрорлаш ва амалиёт учун ҳам мос келади.\nМактаб ёшигача бўлган болалар ўзини қулай хис қиладиган, ўзлаштириш учун оддий бўлган яна бир ўйин «Cargo-Bot»дир. Ундаги матнлар кам бўлганлиги учун болалар дастлабки вазифаларни бажариши ва энг кам юришлар билан қутиларни жойдан жойга олишда бир неча ҳарфларнигина фарқлай билишининг ўзи кифоя қилади. Мураккаб масалалар эса ҳатто катталарни ҳам узоқ вақтга ўйлантириб қўяди. Бошқа ўргатувчи ўйинлар орасида Cargo-Bot ўзининг ёқимли расмлари билан ажралиб туради. Айтганча, Cargo-Bot бутунлай «iPad»да дастурлаштирилган.\nҒаройиб маймунни бошқаришни қадамма-қадам ўргатувчи онлайн ўйин жуда содда тузилган. Ҳар бир янги босқич дастурлаш имкониятларини намойиш этади, кейинги масалани бажариш учун эса аввалги дарсга оид билимларни қўллашга тўғри келади. Бананга етиб бориш учун бир неча дақиқа керак, шунинг учун дарслар бола зерикиб қолмаслиги ва улгуришини ҳисобга олган ҳолда, жуда қулай ишланган.\n«CodeMonkey»нинг ютуғи шундаки, буйруқлар пиктограммалар ёрдамида берилади, вазифалар кетма-кетлиги эса деярли ҳақиқий кодлар қатори билан ёзилади.\n«Scratch»ни мазкур рўйхатга қўшиш ноҳақликдир, чунки бу ўйни эмас, болаларни дастурлашга ўргатиш учун мўлжалланган махсус муҳитдир; киритмасликнинг ҳам иложи йўқ, чунки у аъло даражадаги ўргатиш кўрсатмасидир. Массачусетс технология университетига тегишли «Scratch»дан кенг омма фойдаланиши мумкин.\nScratch имкониятлари унда масала ва босқичлари мавжуд эмаслигига қарамай катта таассурот қолдиради, бироқ уни қўллаш учун фантазия ва воситалар мавжуд. Ҳар бир дастурнинг мақсади болаларни мустақил равишда дастурлашга қаратилганини ҳисобга оладиган бўлсак, бу борада универсал ечим ҳам йўқ, бироқ алгоритмлашга ўргатувчи ўйинларнинг кўпчилигида етишмайдиган ижод учун имконият мавжуд. Scratch саккиз ёшдан бошлаб болаларга тақдим этилиши мумкин.\nУзоқ чанг босиб ётган классикани ҳам унутиш керак эмас. «СeeBot»нинг ўргатувчи ўйинлари 2003 йилда таълим муассасалари учун махсус ишланма сифатида пайдо бўлди. Дастлаб яратувчилар янги сайёрани мустамлакага айлантириш ҳақида ўйин яратдилар, унинг қизиқ жойи шунда эдики, қаҳрамонларни бошқариш учун ўз дастурингизни ёзишингиз талаб этиларди.\nCeeBot эса ўхшаш кўрсатмаларга эга бўлган бир неча масалалардан иборат бўлган ўйин тариқасида ўргатувчи курсдир. Янги сайёрда маҳаллий фаунани қириб ташлаётган дастурлаштирилган роботлар тарихи кичик ёшдаги болаларга тўғри келмаслиги мумкин, бироқ информатикага қизиқишни бошлаган ва алгоритм ҳақида тасаввурга эга бўлган ўсмирлар учун яхши қўлланмага айланади. СeeBot замонавий ўйинларга қараганда анча кўримсиз, аммо яна қайси ўйинда бола қаҳрамонларни максимал даражада С++га яқинлаштирилган шахсий дастурлар ёрдамида бошқариши мумкин?\nЎғил болалар ва қиз болалар бу ўйинни саккиз ёшдан бошлаб ўйнашлари мумкин. Ўрганиш ва эслатмалар рус тилида. Ўйиндан мактабларда ҳам фойдаланса бўлади.\nЎйинда ҳар бир босқичнинг бошланишида бола дастурлаш тўғрисида қизиқ ва илҳом берувчи иқтибосларни ўқийди, улар болага “бу код ўз-ўзидан сени ўргатиб қўёлмаслиги”ни эслатади. CodeCombat “отишмалар”га қараганда кўпроқ жалб этади, дам олиш ва ўргатиш учун энг яхши ўйинлардан биридир.\nАна кўрдингизми, ҳар бир нарсани ижобийга айлантириш ўзимизга боғлиқ. Ўйлаймизки, юқорида номлари келтирилган ўйинлар ёрдамида фарзандимиз нафақат вақтини қизиқарли, шу билан бирга унумли ўтказади. Келажакда дастурчи касбида фаолият юритмаса ҳам, иш ва вақтини ақл билан режалаштирувчи инсонга айланади. Бу борада эса компьютер ўйинларидан қўлланма сифатида фойдаланишимиз мумкин. Бунинг учун биз ота-оналар дастурлашга мўлжалланган ўйинлар учун кун тартибидан бироз вақт ажратиб, фарзандларимизга ўргатсак, фойдадан ҳоли бўлмайди.\nQanday qilib o'yin orqali bolalarni dasturlashga…\nO'zbekistonda dasturlash tillarini o'rgatuvchi…\nMS Excel bilan ishlashni o‘rgatuvchi sayt\nXorijiy tillarni serial va kinolar yordamida…\nSayt yaratishni o‘rgatuvchi resurs\n1-iyun Xalqaro bolalarni himoya qilish kuni\n16-iyun Afrikada bolalarni himoya qilish kuni\nBolalarni jazolash kerakmi?\nBolalarni chivindan qanday himoya qilish kerak?\nBolalarni bog'cha va maktabga olib borish biznesi\nBOLALARNI NЕCHA YOSHDAN QAYSI SPORT TURIGA BЕRISH KЕRAK\nDeadhunt New Deadhunt O'yinlar kodlari\nMatematikadan qiziqarli o‘yinlar\nO’yinlar va o‘yinchoqlar haqida topishmoqlar


Тошкентда файласуфларнинг уч кунлик мулоқоти бўлиб ўтди\n2002 йилда ЮНЕСКО томонидан ноябрь ойининг тўртинчи ҳафтаси "Бутунжаҳон фалсафа куни", деб эълон қилинган эди. Бу кун ҳар йили дунё фалсафашуносларини соҳадаги ютуқлар, истиқболдаги режалар ва кутилаётган натижалар юзасидан ўзаро мулоқотга чорлайди.\nМирзо Улуғбек номидаги Ўзбекистон Миллий университетида “Фан ва таълим инновациялари” мавзуида ўтказилган халқаро семинар ҳам ана шундай тадбирлардан бири бўлди.\n“Глобал ҳамкорлик – барқарор тараққиёт шарти ва кафолати” халқаро конференцияси доирасида ташкил этилган ушбу тадбир Тошкент автомобиль йўлларини лойиҳалаш, қуриш ва эксплуатацияси институти, Тошкент давлат иқтисодиёт университети, Тошкент темир йўл муҳандислари институти ҳамкорлигида бўлиб ўтди.\nСеминарнинг илк кунига Тошкент темир йўл муҳандислари институти мезбонлик қилди. Унда ЮНЕСКО вакили сифатида Франциядан ташриф буюрган фалсафа фанлари доктори, профессор Альберт Фишлер “Цивилизациялар тўқнашувида маданият” мавзусида маъруза қилди. Россия Фалсафа жамияти вакили, Доғистон давлат университети профессори, фалсафа фанлари доктори Мустафо Билалов эса реал ва символли дунёда ҳақиқатни излаш масаласида қизиқарли маълумотларни тақдим этди. Россия Фанлар академияси қошидаги Россия Фалсафа жамиятининг халқаро алоқалар бўйича вице-президенти, фалсафа фанлари доктори Гезалов Ариз Аваз ўғлининг глобаллашув, маданиятлар диалоги ва тараққиётнинг янги стратегиясини излашга доир тақдимоти ҳам иштирокчилар эътиборини тортди.\nСеминарнинг иккинчи куни Мирзо Улуғбек номидаги Ўзбекистон Миллий университетида давом этди. Ўзаро мулоқот Ислом ва сўфизмнинг онтологик асослари, фан ва маданиятнинг иррационаллашуви, ахборот технологияларининг миллатлараро мулоқотга таъсири масалалари доирасидаги муҳокамалар билан кечди.\nХалқаро семинар ўз ишини “Фан, таълим ва ишлаб чиқариш интеграцияси – барқарор тараққиёт кафолати” мавзуида ташкил этилган давра суҳбати билан якунлади. Семинарда иштирок этган тингловчиларга ОТМлар ва Олий ва ўрта махсус таълим вазирлигининг сертификатлари топширилди.\nУшбу тадбир республикамизнинг етакчи файласуфлари ва ёш олимлар учун ҳозирги замон фалсафасининг устувор йўналишлари, соҳанинг халқаро тренддаги долзарб масалалари билан яқиндан танишиш имконини берди. Шу билан бирга илғор миллий ва хорижий тажрибалар оммалаштирилди. Ўзбекистонда фалсафа фанини ривожлантириш, ушбу йўналишда кадрлар тайёрлаш билан боғлиқ ҳамкорлик шартномалари имзоланди.


Хитой Украинадан дон экспорти учун "яшил йўлаклар" очишга чақирди\nХитой Украина донини экспорт қилиш учун «яшил йўлаклар» очишга чақирди\n25 May 12:24 Ўзбекистон янгиликлари\nдон ТАШҚИ ИШЛАР ВАЗИРЛИГИ УКРАИНА ХИТОЙ ЭКСПОРТ\nХитой Украинадаги урушни тўхтатиш ва Украина ғалласини экспорт қилиш учун «яшил йўлаклар» очишга чақирди. Бу ҳақда CGTN хабар бермоқда.\nХитой ташқи ишлар вазири Ван И германиялик ҳамкасби Анналена Бурбок билан музокаралар чоғида Украинадан дон экспорти учун «яшил йўлак» яратишни қўллаб-қувватлади.\n«Ҳозирги вазиятда халқаро ҳамжамият эрта ўт очишни тўхтатишга кўмаклашиши, Украинадан ғалла экспорти учун «яшил» канални яратишга кўмаклашиши керак», деди у.\nВан Ининг таъкидлашича, Хитой «жаҳон ҳамжамиятини ташвишга солаётган» муҳим масалаларни ҳал қилишда четда туролмайди.\nАввалроқ Хитой компаниялари Россия нефтини бозор нархининг учдан бир қисмига чегирма билан сотиб олаётгани хабар қилинганди.\nТуркия ва Ўзбекистон муносабатларини мустаҳкамлаш устида ишламоқда\nСохта ПЦР-тест сертификатларини сотувчилар қўлга олинди


«Реал Мадрид» академияси менежерлари 22 май...\n24.04.2018 11:48 0 1169\nХабарингиз бор, 2018 йилнинг январь ойида Ўзбекистон миллий олимпия қўмитаси президенти ва Ўзбекистон футбол федерацияси 1-вице президенти Умид Аҳмаджонов Испанияга ташриф буюриб, бир қатор келишувга эришган эди.\nЎФА расмий сайти хабарига кўра, ушбу келишувга асосан жорий йилнинг 22 май куни юртимизга «Қироллик клуби» академиясининг менежерлари Андрес Антонио ҳамда Хуан Паблолар ташриф буюради.\nТашриф доирасида Ўзбекистон футбол ассоциацияси раҳбарияти билан учрашув, матбуот анжумани ҳамда «Real Madrid Foundation Clinic» дастури бўйича ташкил этилаётган футбол академияси бинолари барпо этиладиган жой билан танишув тадбирлари бўлиб ўтади.\n«Clinics» дастури бўйича Тошкентда болалар мураббийлари учун ўқув курслари июнь ойидан бошланишини ҳам таъкидлаб ўтиш керак.\nЎФА Реал Мадрид академияси


Дунёнинг буюк романлари: Абдулла Қодирий. Ўткан кунлар - www.ziyouz.uz\nБош саҳифа Илм ва фанАдабиётДунёнинг буюк романлари: Абдулла Қодирий. Ўткан кунлар\nЧоп этилган 18.06.2018 06.03.2018 МуаллифZiyouz.uz\nОтабек – “оғир табиатлик, улуғ гавдалик, кўркам ва оқ юзлик, келишган, қора кўзлик, мутаносиб қора қошлиқ ва эндигина мурти сабз урган бир йигит” – романнинг бош қаҳрамони, савдогар, Юсуфбек ҳожининг ўғли, бир муддат Тошкентдаги Бекларбеги мадрасасида таҳсил олган, йигирма тўрт ёшда.\nКумуш – “қуюқ жинггила кипрак”лари остидан “тимқора кўзлари” боқиб тургувчи, “қоп-қора камон, ўтиб кеткан нафис, қийиқ қошлари чимирилган-да, нимадир бир нарсадан чўчиган каби” кўрингувчи, “тўлған ойдек ғуборсиз оқ юз”лик ўн етти-ўн саккиз ёшлардаги, марғилонлик Мирзакарим қутидор қизи, Отабекнинг маъшуқаси; роман охирида кундоши Зайнабнинг таомга қўшиб берган заҳаридан ўлади.\nЗайнаб – тошкентлик Олим понсадбошининг қизи, “ўн етти ёшлар чамалиқ, кулчалик юзлик, оппоққина, ўртача ҳуснлик”, Ўзбек ойимнинг ўғли Отабек учун танлаган келини, Кумушнинг кундоши: роман охирида Отабек талоқ қўяди ва у жинни бўлиб қолади.\nЮсуфбек ҳожи – Тошкент ҳокимининг мушовир-маслаҳатчиси, Тошкентнинг машҳур аъёнларидан бири; Отабекнинг отаси, халқ, эл-юрт манфаатини ўйлайдиган фидойи шахс.\nЎзбек ойим – Юсуфбек ҳожининг хотини, эллик беш ёшларда; чала-думбул табиатлик, аммо эрига ўткирлиги билан машҳур хотин, унча-мунча тўй ва азаларга “кавшим кўчада қолган эмас” деб бормайди.\nҲасанали – Отабекнинг “маънавий отаси”, ҳожи хонадонининг қули, олтмиш ёшлар чамасида; ўзига хос маънавий қиёфага эга қаҳрамонлардан бири.\nМирзакарим қутидор – Юсуфбек ҳожининг марғилонлик дўсти, савдогар, “қора қош, қора кўз, кўркам юз”лик, қирқ беш-эллик ёшлар чамалик киши, Кумушнинг отаси.\nОфтоб ойим – “ўттуз беш ёшлар чамалиқ гўзал, хуш бичим бир хотин”, Мирзакарим қутидорнинг жуфти ҳалоли, яъни Кумушнинг онаси.\nОйша буви – Офтоб ойимнинг онаси, етмишлардан ошган кампир.\nҲомид – Отабекнинг рақиби, Зиё шоҳичининг қайниси, чақимчилик, “қўланса гаплар учун яратилган одам”, романдаги шахслараро конфликтда асосий ўринда туради; ўттиз беш ёшларда, Отабек томонидан ўлдирилади.\nЗиё шоҳичи – Марғилон бойларидан, Юсуфбек ҳожининг дўстларидан бири, Мирзакарим қутидорнинг уйига Ҳасанали билан Отабек томонидан Кумушни сўраб совчи бўлиб боради.\n“1264-инчи ҳижрий, далв ойининг ўн еттинчиси, қишки кунларнинг бири, қуёш ботқан, теваракдан шом азони эшитиладир…” жумласидан кейин Марғилондаги карвонсарой тасвирланади. У ерга қўноқ бўлган тошкентлик савдогар йигит Отабекни излаб, марғилонлик Раҳмат билан Ҳомид келади. Улар ҳол-аҳвол сўрашиб, танишганларидан кейин Отабекнинг Марғилонга сотиш учун нима нарсалар олиб келгани, уйланишдек бир мураккаб иш, ўзбекона урф-одатлар, келин қилишдаги ота-оналарнинг орзу-истаклари хусусида суҳбат бўлади. Отабекнинг “маънавий отаси”, улар хонадонининг қули Ҳасанали хизмат қилиб, чой ташиб юради. Марғилондаги ота қадрдонлари Отабекни меҳмонга айтишади. Бир суҳбат мажлиси Зиё шоҳичининг уйида, сўнгра Мирзакарим қутидор уйларида бўлиб ўтади. Суҳбат маҳали Отабек Шамай таассуротларини, ўрисларнинг идора тизимидаги афзалликлар, Туркистондаги аянчли ҳолатни тузатишга доир қарашларини гапиради. Отабекнинг кенг дунёқарашига, ижтимоий ҳаёт муаммоларини теран муҳокама қилишига ҳамма қойил қолади. Шу зайлда Отабек марғилонлик ота қадрдонлари билан яқиндан танишиб олади. Бироқ унинг табиатида ғалати бир тушуниб бўлмайдиган руҳий ўзгаришлар содир бўлади. Бу ҳолатларни зимдан кузатган Ҳасанали Отабекнинг Мирзакарим қутидор қизи Кумушни севиб қолганини аниқлаб, Зиё шоҳичи билан қутидорнинг уйига совчиликка боради. Мирзакарим қутидор билан Офтоб ойимнинг ўзаро музокара, муҳокамаларидан кейин Кумушнинг Марғилонда қолиши шарти билан совчиларга ризолик сўзи берилади.\nТўйга ҳозирлик бошланади; бир кечада ҳамманинг тушига тўй кириб чиқади. Кумуш ҳайратланади, ўзининг тўйи бўлаётганига ишонқирамайди. “Қизлар мажлиси – гуллар, лолалар, тўтилар, қумрилар мажлиси!” Қизлар, гуллар мажлис қуради. Аммо Кумушни маҳзунлик ҳолати, ички бир безовталик, изтироб, ғам-алам асло тарк этмайди. Офтоб ойим ташвишга ҳам тушиб, эгачисига ёзғиради. Урфга биноан никоҳ ўқилиб, маҳр ҳам белгиланади. Кумуш турмушга узатилади. Тўй куни чимилдиқда Отабекни кўриб, ҳайратдан донг қотади ва “Сиз ўшами”, деб сўрайди; ўзи кутмаган бир бахтга эришади. Марғилонга келганининг иккинчи куни Мирзакарим қутидорнинг ташқи ҳовлисидан оқиб ўтадиган ариқдан аср намозига таҳорат суви олиш учун кирган Отабекни “тақдир шамоли” Кумушга рўбарў қилади ва шу дақиқадан бошлаб унда “у афифага қарши бир ишқ, ҳам чин бир ишқ”, муҳаббат мажороси туғилади. Ўша биринчи нигоҳлар тўқнашувида Кумушда ҳам жуда кам кишиларга насиб бўладиган “бир дурри бебаҳо” туйғу пайдо бўлади. Юқоридаги гапни айтишига сабаб шу эди.\nБу даврда Тошкент осмонида қонли булутлар кезинади. Тошкент ҳокими Азизбек Қўқонга бўйсунмай исён кўтаради. Қора чопон ва қипчоқ низолари авжга чиқади. Отабекка отаси Юсуфбек ҳожи мактуб битиб, унда ўша безовталик тафсилоти баён этилиб, эҳтиёт бўлиши, Фарғонада ўзини Азизбекнинг шериги деб нотўғри ўйлаб, ўғлига зарар етказишлари мумкинлиги ҳамда шаҳар тинчигунча Отабекнинг Марғилонда кутиб туриши таъкидланади.\nТўйдан етти кун ўтиб, Ҳомиднинг Марғилон ҳокими Ўтаббой қушбегига бориб чақишлари натижасида Отабек билан Мирзакарим қутидор хиёнаткорликда айбланади ва ҳибсга олинади. Тошкент Қўқон сипоҳлари томонидан қамал қилинган қалтис бир вазиятда Ҳасанали нажот истаб Юсуфбек ҳожи олдига келади.\nГуноҳкор сифатида қўлга олинган Зиё шоҳичи билан Раҳматга зиндон жазоси берилади. Отабек билан Мирзакарим қутидор қатл этилиши арафасида нажот фариштаси ўлароқ Юсуфбек ҳожи ёзган мактубни кўтариб, Ўтаббой қушбеги ҳузурида Кумуш пайдо бўлади. Вазият муҳокамасидан кейин Отабек билан Қутидорнинг айбсиз экани маълум бўлади ва ҳибсдан озод этилади.\nГарчанд Юсуфбек ҳожи бир оз эътироз билдирса ҳам, етмиш кунлик қамалдан силласи қуриган Тошкент аҳлига Азизбек ўттиз икки тангадан солиқ солади. Халқнинг ғазаби аланга олади. Юсуфбек ҳожи бошчилигида Азизбекка қарши исён кўтаради. Умидсиз Қўқонга қайтаётган Нормуҳаммад қушбегига Юсуфбек ҳожи чопар юборади. Қўқонлик сипоҳлар Тошкентни эгаллайди ва Азизбек икки оёғидан отга судратма қилиб ўлдирилади.\nЎтаббой қушбеги Отабек билан Мирзакарим қутидорни озод қилганидан кейин чақимчи – “бир ғариб бечора”нинг арзи Қўқонга – ёшгина Худоёрхон номидан ҳукуматни бошқараётган Мусулмонқул қўлига етиб боради. Мусулмонқул Ўтаббой қушбеги ва Отабекни ўрдага чорлайди. Савол-жавоблардан кейин Отабекни жаллодга топшириш арафасида Тошкентдан чопар келади. Ҳасанали Юсуфбек ҳожининг илтимосига кўра, Нормуҳаммад қушбегининг Мусулмонқулга ёзган мактубини олиб келади. Отабек мўъжиза туфайли иккинчи марта ўлимдан қутулиб қолади. Юсуфбек ҳожининг хизматлари эвазига ўлимдан қутилган Отабекка Мусулмонқул ҳеч уялмай-нетмай илжайганча заррин тўн кийдиради.\nГарчанд Отабекнинг Марғилондан уйланганидан Юсуфбек ҳожи унча норизо бўлмаган эса-да, Ўзбек ойим ўғлининг бу ишига, Марғилонга қатнаб юришиларига чидаб тура олмайди. Орадан бир йиллар ўтиб, Ўзбек ойим Отабекни Тошкентдан уйлантириш пайига тушади. Ўз мартабаларига мос келин излайди. Ҳасаналига аравани ҳозирлатиб, еттинчи марта кўчага чиққанида Олим понсадникига боради; қудаларга хос суҳбат бўлади. Гапни бир жой қўйиб, уйига келиб ўша фикрини Юсуфбек ҳожига етказади. Сўз ўнқови келганидан Юсуфбек ҳожи ўз ўғлига “устидан бир иш қилиб” қўйганини, Ўзбек ойим шу ишни, яна ҳам аниқлаштириб, уни Олим понсадбошининг қизига унаштириб келганини айтишади. Иккинчи уйланиш юзасидан олиб борилган оилавий музокаралар, ота-она орзусининг ғолибияти, Отабекнинг таслимияти билан якун топади. Юсуфбек ҳожи Мирзакарим қутидорга Отабекни Тошкентдан ҳам уйлантириш ниятлари борлиги юзасидан мактуб ёзади. Қутидор вазиятни – Отабекнинг ота-оналари орзусини тушунади, Офтоб ойим эса боши янчилган илондек тўлғанади. Охир-оқибат қайин ота, қайин она ва ҳатто Кумуш ҳам Отабекнинг Тошкентдан уйланишига кўнишади. Отабек Зайнабга уйлантирилади.\nХиёнатлик мактублари билан Жаннат опа воситачилигида Ҳомид Отабек ва Кумуш орасига тушиб, қутидор хонадонига сохта талоқ хатларини киритади. Отабек Қутидорнинг эшигидан “…борингиз, эшигим ёнида тўхтамангиз… уятсиз!” деган сўзлар билан ҳақоратланиб қувланади. Энди Отабекнинг Тошкентдан Марғилонга бесамар келиш ва кетиш даври бошланади. Шу орада у ўзини Шокирбек деб танитиб, ҳар Марғилон борганида уста Алим уйига қўнади. Уста Алим билан Саодат бошидан кечган фожеавий бир қисмат эгаларининг тарихидан бохабар бўлади.\nКумуш шариатга зид талоқ хати олганидан олти ойлар ўтиб, Ҳомиддан унга совчилар келади. Аммо Кумушнинг ота-онаси бундан кейин қизлари эр қилмасликка қаттиқ аҳд этгани жавобини беради. Совчилар келаверади, рад жавобини олиб кетаверади. Барчасига бир хилда Кумушнинг юқоридаги жавоби айтилади. Бир куни Мирзакарим қутидор аччиқланиб, қизи туфайли шаҳарда бош кўтариб юра олмай қолаётганини, Кумушни узатишга кўндиришни хотини Офтоб ойимга қаттиқ тайинлайди. Навбатдаги совчилардан бирига, яъни Марғилоннинг бойларидан Салим шарбатдорнинг ўғли Комилбекка Кумушни узатиш режалари тузилади.\nҚутидор эшигидан қувилган Отабек изтироблар ичида қовурилади, ўзига қайин ота томонидан қилинган ўша ҳақсиз муносабат сабабини сира тушунмайди; ўйлайвериб, ўйининг тагига ета олмайди. Ўзини савдо ишлари билан чалғитмоқчи бўлади, бўзахўрликка берилади. Унинг ой-кунлари беором ва бесаранжом равишда ўтиб туради. Отабекнинг Марғилонга қуруқ қатнаб юришининг еттинчи мартасида, яъни орага совуқлик тушиб, қувланганига ўн саккиз-ўн тўққиз ойлар ўтганидан кейин кўчада икки кишининг суҳбатидан Кумушни эрга берилаётгани хусусида жонсўз бир хабарни эшитиб йўл ўртасида михланиб қотиб қолади. “Кишининг хотинини талоқсиз чиқариб ол-да, бу кун эрга бер”, деб ўзича гапиради, телбаланиб Марғилон кўчаларида кезинади. Шу кечаси “Хўжа Маъоз” мозори зиёратхонасида тунни бедор ўтказади. Тонг маҳали уста Алимнинг уйига кириб келади ва у ердаги суҳбат жараёнидан уста Фарфи тилидан ўз тақдирига тегишли гаплардан – Ҳомиднинг Кумушга уйланиш нияти борлигидан, чақимчилик билан қутидор ва уни дор остига олиб борилишига ҳам ўша сабабчи бўлганидан, ўз тилидан сохта талоқ хати ёзиб, қайин отасига киритгани ва, ниҳоят, Кумушга бўлажак куёв – Комилбекнинг қотили ҳам тахминларга кўра, Ҳомид эканидан хабар топади. Отабек тадбир қўллаб, уста Алим қўшниси уйидаги машварат – маслаҳатда Содиқ, Мутал, Жаннат опа ва Ҳомидларнинг режаларини – душанба куни кечаси Маликбой майдони орқали қутидор ҳовлисининг орқа томонини ковлаб, Кумушни олиб қочмоқчи бўлганларини билиб олади. Душанба куни кечаси уч душманга қарши дилдорининг уйи ортида якка ўзининг олишиши, ёр оёқлари остида қонли тупроққа қоришиши Отабекка шоирона бир туйғулар инъом этади. Уч барзанги душманга қарши олишувда кичкина бир жароҳат олган Отабек ғолиб келади; учала душмани ҳам ўлади. Маликбойнинг майдонидаги бу воқеани эшитган аҳли Марғилон ҳайратдан ёқа ушлайди. Уларни ўлдирган одам сирлигича қолади. Ўзининг аслида ким эканини танитган Отабек ҳолатидан уста Алим сирни – қотилни билиб олади ва “Зап қилгансиз, Отабек”, дейди. Отабек унга ўзини Шокирбек деб атаб юргани учун узр сўрайди ва ўша биринчи учрашувлардан тортиб, то охирги воқеаларгача батафсил сўзлаб беради; сўнгра Қутидорга тегишли бир хат ёзиб, етказишни уста Алимдан илтимос қилади ва ўзи Тошкентга жўнаб кетади.\nҲовлиси ортидаги воқеалар юзасидан миршаблар Қутидорни сўроқ қилади. Аммо натижа чиқмайди; қотил топилмайди, сир очилмайди. Уста Алим келтирган Отабекни мактубидан кейин Қутидорнинг аҳли-оиласи барча сирдан – “тақдир иши”дан воқиф бўлади, “хайрихоҳ қотил”ни таниб мамнун бўлишади. Қутидорлар уйида Отабекнинг Тошкентдан Марғилонга қайтиб келиш-келмаслик масаласи муҳокама этилади. Кумушга битилган махсус хатда ҳам бу гап очиқ айтилмаган бўлади. Ниҳоят “Келиб қолса яхши, келмаса, Тошкентга ўзимиз тушамиз-да”, дейди Қутидор. Улар олдиндаги уч ой қишни ўтказиб, ўзлари Тошкентга боришни ният қилишади.\nТошкент ва Қўқон аъёнларининг ўзаро келишув-тадбирлари натижасида Худоёрхон номидан ҳукуматни бошқараётган, халққа кўп жабр-зулмлар қилган Мусулмонқул орадан кўтарилади. Юсуфбек ҳожи каби ақли тиниқ шахслар элни бирлаштириш, ўзаро низоларга барҳам бериш тарафдори бўлади. Шунинг учун ҳам Муҳаммад Ражаббек қўрбошининг уйида “саҳройи қипчоқ” элидан, “саҳройи итлар”га итоат этишдан қутулиш учун, уларни қириб, йўқ қилиш ниятида тузилаётган режаларига Юсуфбек ҳожи қўшилмайди; мажлис аҳлини ақл ва инсоф доирасида иш юритишга даъват қилади. Қипчоққа қарши бу адоват ортида мансабга эришиш нияти борлигини англаб қолади. Ичкаридан чиқадиган фитна-фасодни кутиб, шаҳар дарвозаси тагида босқинчи ўрис қўшини “қўр тўкиб” ётганидан огоҳлантиради; мажлис аҳлига қипчоқдан кўра каттароқ ёвнинг борлигини, кунлари “кофир қўлиға қолиши тўғрисида” ўйлашлари, элни парчаламасдан бирлаштириш лозимлигини таъкидлайди ва норизо бўлиб мажлисни тарк этади. Ҳожи кетгач, Ниёз қушбеги унинг устидан кулиб, кўкнори ичганга чиқаради; Қамбар шарбатдор ҳожининг ёши қайтиб, кўнгли жуда ҳам бўшашиб кетганини сўзлайди. Мажлисдаги Каримқул понсад ҳам, Муҳаммад Ражаб ҳам Юсуфбек ҳожининг узоқни кўзлаб айтгани оқилона маслаҳатига қулоқ тутмайди.\nБаҳорнинг сеҳрли кунларининг бирида Отабек гузардаги Ҳасаналига дўкон қўшни бўлган кўнгли тоза, очиққина йигит – Али билан Мингўрикка қимизхўрликка чиқади. Баҳор ҳавосидан диллари яйраб дам олишади. Кечга яқин Қоймос дарбозаси орқали шаҳарга кирганларида боши танасидан жудо қилинган одамларга дуч келади. Уларнинг ўлдирилишига сабаби – қипчоқ бўлгани. Ҳасанали қирғин жараёнини, иш устидан – хум ёнидан тутиб келинган бир бўёқчининг қўллари бўёқ ҳолида қатл этилганини сўзлаб беради. Отабекнинг юраги эзилади ва бу ишда отасининг ҳам айби бор, деб ҳисоблайди. Ҳожи Отабекка ўзида айб йўқлигини, у мажлисни тарк этгач, изидан Ниёз қушбеги келиб, “мажлис аҳли ўз фикридан қайтди”, деб сўзлаганини, бу иблисона алдовларга учиб, ўша муттаҳамларнинг режаларидан бировга оғиз очмаганини, оқибат ғафлатда қолганини тушунтириб, Мусулмонқулга адовати бўлган хон қипчоқни қириб аламидан чиқмоқчи бўлганини айтади. “Иттифоқнинг не эл эканини билмаган, ёлғиз ўз манфаати шахсияси йўлида бир-бирини еб, ичкан мансабпараст, дунёпараст ва шуҳратпараст муттаҳамлар”дан зорланади… Отабек отасининг бу қирғинга мутлақо алоқасиз эканини англаб, ўзининг ўринсиз шубҳаси ва ўйидан уялади.\nМирзакарим қутидордан бир мактуб олиб, у ерда бўлиб ўтган барча ҳодисалардан бохабар бўлган Юсуфбек ҳожи Отабекни Марғилонда қилган ишлари юзасидан саволга тутади. Энди Марғилонга қачон боришини суриштиради, “маълум эмас” жавобини олгач, уларнинг ўзлари қизларини олиб, Тошкентга келишлари хабарини беради.\nЮсуфбек ҳожи оғзидан Марғилондан келини билан қудалар келишини эшитган Ўзбек ойим меҳмонларни кутиш тараддудига тушади. “Икки келинлик бўлиш” орзусида уч йиллик гина-адоватларни унутиб юборади. Ҳожи Зайнабни ҳузурига чорлаб, Марғилонда келаётган “опа”си, яъни кундоши билан эгачи-сингилдек бўлиб кетишлари юзасидан ваъдалар олади.\nМарғилонлик келин ва қудаларни йўлдан кутиб олиш ҳамда кузатиб келиш учун Ҳасанали меҳмонлар йўлига чиқарилади. Зайнаб ва Ўзбек ойим бошлиқ қўшни хотинлар Офтоб ойим билан Кумушни қарши олишади. Барча йиғилганлар Кумуш билан Зайнабни қиёслашади; айни дамда, кундошлар ўртасида зимдан адоват бошланади. Қутидор шарафига ёзилган дастурхонга Юсуфбек ҳожининг яқин биродарлари таклиф этилиб, улар яқиндагина бўлиб ўтган қипчоқ қирғинини муҳокама қиладилар. Суҳбат орасида Юнус Муҳаммад охунд “Агар бирор қавмнинг иши ноаҳил одамга топширилган бўлса, бас, ўша қавмнинг қиёматини яқин бил”, мазмунидаги Пайғамбар алайҳиссалом ҳадисларини айтади, Юсуфбек ҳожи унинг гапларини тасдиқлайди ва ҳадисни такрорлайди. Жамоа масжидга пешин ўқиш учун қўзғалганда Ҳасанали Отабекни тўхтатиб қолади ва ўзига хос бир ҳийла ишлатиб Кумуш билан кўриштиради. Хуфтонга яқин Отабек, Кумуш ва Зайнаб – учовлари дастурхон бошида суҳбатлашиб ўтирар экан, Кумуш бошларидан яқинда ўтган тарихни сўз ўйини тарзида ҳикоя қилиб беради.\nЎзбек ойим меҳмонга кетган бир кунда кундошлар уйда ёлғиз қолишади; ўзаро адоватлари, душманликлари юзага чиқа боради. Орадан йигирма кунлар ўтиб, марғилонлик меҳмонлар уйларига қайтиш тараддудига тушадилар. Қутидор қизининг Тошкентда қолишига рози, Офтоб ойим эса Кумушни ўзи билан олиб кетмоқчи бўлади. Ўзбек ойим олиб қолиш тарафида; Кумуш ҳам қолишни ихтиёр этади. Кумушни ўзи билан олиб кетмоқчи бўлган Офтоб ойим барча умид кўчаларига бир-бир кириб чиқади; фойда бермайди. Охири кўпчилик фикрига ноилож рози бўлган она кетар маҳали Кумушга қайин ота ва қайин она хизматлари ҳамда кундоши билан муомала масаласида жуда ўринли насиҳатлар қилади. Эртаси куни эрталаб меҳмонлар Марғилонга қайтишади.\nЭнди воқеалар саҳнига Зайнабнинг эгачиси, табиатига кўра мутлақо унинг тескариси бўлган Хушрўй кириб, унинг қисқача тарихи, оилавий ҳаёти тасвирланади. Хушрўй ўзи хоҳлаб, бўлажак эри оилали Нусратбек билан тил бириктириб эрга тегиб олади; ўз кундошларига кун бермайди. Уч ой ичида илдиз отган бир оилани барбод қилади. Ўз кайфича кун кечиради, аммо орада фарзанди бўлмайди… Хушрўй келиб, Зайнабнинг оилавий ҳаётини таҳлил этади; синглисига ваҳший кўзлари билан тикилиб йўл-йўриқлар кўрсатади.\nЮкли Кумушнинг ой-куни яқинлашиб, Ўзбек ойимнинг набира кўриш орзуси ушалаётган, ақиқа тўйини ўтказиш режалари тузилаётган бир паллада Отабек негадир хафа, ора-орада уста Алим фожеасини хотирлайди. Юсуфбек ҳожи юрт ишидан қўл ювиб, кунини “Қуръон” ҳамда “Далойил” ўқиш билан ўтказади. Кумуш шу арафада онасига мактуб битиб, бутун руҳий ҳолатини, кундоши билан бўлиб ўтаётган можароларни, Юсуфбек ҳожининг уларни “ойим-ойим”лаб тинчитишларини – барча-барчасини батафсил ёзади. Ниҳоят ой-куни етиб, кутилган меҳмон – ўғил фарзанд дунёга келади. Оила аъзолари бир-бирларини муборакбод этади. Суюнчилар улашилади. Отабек нохуш бир туш кўради. Эрта саҳарлаб ичкари кириб, кўзи ёриган Кумуш ҳолидан хабар олади. Тушлик пайти китоб мутолаа қилиб ўтирганида, ичкаридан Ойбодоқ чиқиб, Отабекни ичкарига чақиради. Кумуш ўқчийди, қайд қилади; табиб келиб беморнинг томир уришини кўриб, лабини тишлаб қолади; косадаги қолган таомдан татиб кўриб, заҳар ичганини айтади. Фожеа сабабчиси – овқатга заҳар қўшган Зайнабни Отабек талоқ қўяди. Шу саҳна устига келиб қолган Юсуфбек ҳожи “Чиқ, Зайнаб, чиқ! Лаънат сендек хотинга!” дейди. Ҳожини таниб бесаранжомланган Кумуш қўзғалмоқчи бўлади. Юсуфбек ҳожи “Қўзғалманг, ойим… қўзғалманг!” дейди. Кумушнинг навбатдаги жомга қўзғалишида қусуқ қонга айланади, бурнидан ҳам бир нечта томчи қон оқади. “Ойи… дада… , – сўнгра, – бегим”, деб ингранади ва эрининг юзини юзига қўйиб, уялгансимон кўзини юмади.\nЭртаси куни жаноза маросими бўлади. Марғилондан йўлга чиққан ота-она бу маросимда қатнаша олмайди. Улар учинчи куни етиб келишади. Етти кун хатми қуръон қилиниб, элга ош берилади. Чақалоққа Ёдгорбек деб исм қўйишади. Зайнабнинг жинни бўлиб қолгани қозилар томонидан тасдиқлангандан кейин, унга жазо бериш ҳукми бекор қилинади.\nБу воқеалардан кейин Отабек Марғилонга кетади ва у кейинчалик бир неча марта Тошкентга келади. Ҳижрий 1277 йили Авлиёотадан Қоноатшо Юсуфбек ҳожига ёзган мактубида ўғли босқинчи ўрис қўшини билан тўқнашувда қаҳрамонона курашиб шаҳид бўлганини билдиради.\nШундан кейин Юсуфбек ҳожи хатми Қуръон қилиб, юртга ош беради, Ўзбек ойим эса қора кийиб таъзия очади.\nАбдулла Қодирий “Ўткан кунлар” романини ёзиш билан ўзбек романчилик мактабига асос солди. Юксак талант эгаси – ёш адиб қалами остидан чиққан биринчи ўзбек романи фавқулодда бир муваффақият ва шуҳрат қозонди. Романнинг бошидаги бир қанча фасл дастлаб “Инқилоб” журналининг 1923 йилги феврал-март қўшма сонида босилади. Кейин китоб ҳолида нашр этилиб, қўлма-қўл ўқилади. “Ўткан кунлар” яратилган давр ўзбек халқи учун миллатнинг эрки, озодлиги, мустақиллиги, жаҳондаги ўрни масаласи ҳаёт-мамот аҳамиятига молик эди. Абдулла Қодирий ўз даврининг илғор бир зиёлиси сифатида Ватан ва миллат тақдири устида астойдил қайғурди, ўзича нажот йўлини излади. Замон талотўплари адиб қалбини изтиробга солди. “Ўткан кунлар” романи орқали халқнинг миллий онгини уйғотмоқчи бўлди, “тарихимизнинг энг кир, қора кунлари” – юртни мустамлака балосига гирифтор этган кейинги ноаҳил “хон замонлари” тўғрисида сўз очиб, бу аянчли ҳақиқатдан халққа сабоқ бермоқчи бўлди.\n“Ўткан кунлар” романининг маъно-мундарижа доираси ниҳоятда кенг. Унда хилма-хил тақдирлар, ижтимоий-сиёсий, маънавий-ахлоқий, оилавий-ишқий муаммолар қаламга олинган. Бироқ улар орасида юртнинг тақдири, мустақиллиги масаласи алоҳида ажралиб туради. Бинобарин, эл-юртнинг мустақиллиги, бирлиги масаласи романнинг асосий пафосини ташкил этади. Асарнинг бош қаҳрамонлари Отабек ва Юсуфбек ҳожилар шу юрт истиқлоли, фаровонлиги, осойишталиги йўлида ҳаётини, жонини тиккан фидойи кишилар қиёфасида тасвирланади. “Ўткан кунлар” бамисоли улкан ва тиниқ кўзгу, унда ўзбек миллатининг муайян тарихий шароит, вазиятдаги турмуши, урф-одатлари, руҳий-маънавий дунёси, бўй-басти, қиёфаси кенг кўламда аниқ-равшан гавдалантирилади. Романдаги учлик – ошиқ, маъшуқа ва ағёр, бир қарашда, анъанавий ишқ достонларини ҳам эслатади. Унда Отабек билан Кумушнинг тоза муҳаббати, ишқий кечинмалари, бахти ва бахтсизлиги жуда зўр маҳорат билан тасвир этилади. Асардаги жуда кам инсонлар қалбидан чуқур жой оладиган бир “дурри бебаҳо” – ишқ-муҳаббат туйғусига доир инжа тафсилотлар китобхонни ҳаяжонга солади; Отабек билан Кумушнинг саодатли онларидан маҳрум этган фожеавий саҳналар кишини чуқур ўйга толдиради. Муаллиф ошиқларнинг ишқий саргузаштлари баҳонасида муайян тарихий даврни – Туркистоннинг рус босқини арафасидаги аҳволи, қора кунларини кўз олдимизда гавдалантиради. Абдулла Қодирий Отабек билан Кумушнинг ишқ тарихини ёзар экан, айни дамда ўлканинг тутқунликка тушишининг бош сабаби жаҳолат, қолоқлик ва ўзаро ички низолардир, деган фикрни ғоят усталик билан асарнинг мазмун-моҳиятига сингдиради.\nАдиб Юсуфбек ҳожи зиммасига катта юк юклайди. У ўзаро маҳаллий зиддиятларнинг зарарини яхши билади, қипчоқни қириш ишини қоралайди, аксинча, бир миллатнинг икки қавмини уларни “чин ёвға бериладиган куч” учун иттифоқчи санайди.\nАбдулла Қодирий романида ўзбекнинг сокин оилавий ҳаёт тарзини ҳам, кундош келинлар орасидаги ўзаро низолар ва уларнинг ечимини ҳам жуда ишонарли, бағоят маҳорат билан тасвирлайди. Романдаги тасвирларга кўра, Юсуфбек ҳожи агар икки келин ўртасида “сўз чиққанини гоҳо эшитса, иккала келинни ўз олдига чақириб” насиҳат қилади. “Аввало Кумушдан ўпка қилиб: “Ойим, ҳар нима сиз каттасиз, Зайнаб ёш, каттадан кичикка шафқат лозим, мундоғ яхши эмас!” деган гапларни айтади. Сўнгра Зайнабга насиҳатлар бериб, “кейин иккисини дуо қилиб, бир-бирига салом” бердиради. Қайнона-келин муносабатлари ҳам Юсуфбек ҳожидек доно-донишманд оила раҳбари назаридан четда қолмайди. Романдаги жуда табиий образлардан бири бўлган Ўзбек ойим билан Юсуфбек ҳожи, Мирзакарим қутидор билан Офтоб ойим муносабатлари ҳам бутун салобати билан ўқувчи тасаввурига муҳрланади.\nРомандаги ҳар бир қаҳрамонда жозиба бор; уларнинг кўнгли, кўзи, маънавий қиёфаси кўзга кўриниб туради; юрак уришлари эшитилади. Асосий, иккинчи даражали ва ҳатто эпизодик қаҳрамонларнинг фикрлари теран, мулоҳазалари ҳикматлар билан тўйингандир. Раҳмат, Акрам ҳожи, Ойша буви, Ойбодоқ, Али ва бошқа қатор эпизодик образлар ўзининг ёрқин қиёфаси ҳамда латиф сўзлари билан эсда қолади.\nАсар аввалидаги бир йиғинда мажлис аҳли Туркистоннинг ўша пайтдаги ҳолатини таҳлил қилади. Зиё шоҳичи: “Бизнинг шу ҳолга тушишимиз ўз феъли-хуйимиздан”, дейди. Отабек эса ижтимоий тубанликнинг сабабини иттифоқсизликда, ўзаро низоларнинг авж олганида, “бузғунчи ва низочи унсурлар томир ёйиб, ҳар замон содда халқни ҳалокат чуқурига қараб тортишидан”, деб билади. Абдулла Қодирий ХIХ аср охиридаги Туркистонда кечаётган аҳволдаги “чувалган ипнинг учини топиб бергандек” бўлади. Дарҳақиқат, халқнинг обод ва озод турмушини дил-дилдан истаган Абдулла Қодирийдек бир инсоннинг маънавий-эстетик дунёсига ҳам бундай фикр-мулоҳазалар бегона эмас, албатта.\nТарихий-биографик романларда замон ва макон чегаралари танланган тарихий шахс-қаҳрамон ҳаёти солномасига кўп жиҳатдан мувофиқ келади. Бу табиий ҳол. Аммо адабиёт оламидаги тарихий асарлар турли асослар устига қурилади. Абдулла Қодирий ўзининг камтарона таъбири билан айтганда, “ҳавас”ланиб роман ёзишга киришар экан, мозийга назар ташлайди. Мозий эса замон ва макон жиҳатдан чексиз ҳамда мавҳумдир. Адиб “мозий”га аниқлик киритароқ “яқин ўтган кунлар”, “хон замонлари” бирикмаларини илова қилади. Зеро, биринчи ўзбек романи “Ўткан кунлар”нинг номланишида замон-вақт ифодаси мавжуд.\nАслида инсон ақли билан чегараланган замон-вақт эралар, асрлар, йиллар, фасллар, ойлар, ҳафталар, кунлар, соатлар… каби бутунликни, астрономик қаторни ташкил этади. Ижод аҳли тасвирлаётган воқеа-ҳодисаларининг ишончлилик қувватини ошириш учун шу астрономик вақтдан турли йўсинда ўз дунёқараши, маҳорати, ақл-идрокига қараб фойдаланади. Бошқачароқ айтганда, бадиий асарда замон-вақт физикавий мазмундан адабий-фалсафий моҳиятига кўчади.\nАбдулла Қодирий вақтдаги “Ўткан кунлар” мавҳумотини романнинг биринчи сатрларидаёқ парчалайди. Воқеалар саҳнага чиқаётган замон аломатини аниқ битиб қўяди: “1264-нчи ҳижрия, далв ойининг ўн еттинчи, қишки кунларнинг бири, қуёш ботқан, теваракдан шом азони эшитиладир…”. Романнинг бошланиши шундай, айни чоғда, адибнинг асар ичидаги вақтни ифодалаш тамойиллари ҳам ушбу жумлада мужассам топган.\n“Ўткан кунлар”даги давр қамровини белгилаш учун роман охирига назар ташлаймиз. Кумуш ўлган, унинг мозорига “тошдан ўйиб ясалган лавҳа” қўйилган. Ўқиймиз: “… Кумушбиби бинти Мирзакарим Марғилоний тарихи таваллуди 1248, вафоти 1269 ҳижрий, жумад-ул аввал…”. Гарчанд Қаноатшо Авлиё отадан Юсуфбек ҳожига мактуб йўллаб, Отабекнинг шаҳидлиги хусусида (роман “Хотима”сида берилишича) ҳижрий 1277 йил кузида хабар берган бўлса-да, “Ўткан кунлар”даги воқеалар ҳижрий 1269 йили якун топади. Демак, роман ичкарисида тахминан беш-олти йиллик замон бор.\nАдибнинг бадиий сўзида бетакрор жозиба мужассам бўлгани боис “Ўткан кунлар” неча марта ўқилса ҳам, қайта мутолаага эҳтиёж сезаверади. Роман ўқувчини зериктирмайди. Қайта ўқиш жараёнида асарнинг янгидан-янги қирралари кашф этилади. Бир ўқилганда эътиборсиз ўтилган эпизодларга бошқа сафар диққат қаратилади. Бу ҳол, табиийки, адибнинг образ яратиш маҳоратига, инсон қалбини чуқур англашига дахлдор ҳодисадир. Зеро, кўркам адабиётдек санъат дунёсида бадиий тил муҳим саналади; сўз воситасида манзара, руҳият ва образ чизилади; “умр – отилган ўқ эрмиш”, “ўринсиз чирансанг, белинг синади” сингари ҳикматлар баён этилади. Барчага аён бу ҳақиқат бадиий адабиётнинг энг мураккаб алифбосидир. Абдулла Қодирий сўзида инсонни ўзига боғлаб турадиган, инсонни ўзига оҳанрабодек тортиб турган қувват бор. Буни ўқувчи сезмаслиги мумкин эмас. Айнан сўзнинг таъсири боис Кумуш ўлган саҳнада китобхон чидолмай, йиғлай бошлайди. Айтмоқчи, бу эпизоднинг ўзи йиғлаб ёзилган. Демак, адибнинг титраган, ичиккан, ўксиган юраги шу саҳифаларга кўчган. Бадиий ижоддаги бир қонуният шуки, мужмал тасаввурлар мужмал ифодаланади; йиғлаб ёзилган саҳифалар йиғлаб ўқилади. Чинакам адибнинг эстетик дунёси, бетакрор қалби ана шундай саҳифаларга муҳрланади. Хўш, хотирлайлик-чи, Абдулла Қодирий Кумушни қандай сўзлар билан тасвирлаган эди? Мажзуб! Жуда беғубор ва бегидир! Агар эсингизда бўлса, романнинг аввалидаёқ Кумуш руҳиятида ҳам ғалати бир паришонлик содир бўлади. У ҳам Отабекка ўхшаб аллатавур бўлиб юради. Адиб Кумушнинг ўша ҳолатини жуда гўзал, қуюқ образли тил билан қуйидагича чизади: “…уйнинг тўрига солинғон атлас кўрпа, пар ёстиқ қучоғида совуқдан эринибми ва ё бошқа бир сабаб биланми уйғоқ ётқан бир қизни кўрамиз. Унинг қора зулфи пар ёстиқнинг турлик томониға тартибсиз суратда тўзғиб, қуюқ жинггила кипрак остидағи тимқора кўзлари бир нуқтаға тикилган-да, нимадир бир нарсани кўрган каби… қоп-қаро камон, ўтиб кетган нафис, қийиғ қошлари чимирилган-да, нимадир бир нарсадан чўчиган каби… тўлған ойдек ғуборсиз оқ юзи бир оз қизиллиқға айланган-да, кимдандир уялған каби…”. Бу кўчирмадан Кумуш ҳолатини тасвирлашда ёзувчи сўзларни маржондек тергани кўриниб турибди.\nҚодирий соҳир қалами остидан чиққан аксар тоза қаҳрамонларнинг ичу тоши жозибали, суюкли, таъсирли. Чунки адиб сўз сўзлашда узоқ андишага боради; қуруқ баён ўрнига воқеликни, инсонни тасвирлашни муҳим деб ҳисоблайди. Бевосита бадиий асарларидан олинган мисоллардан ташқари адибнинг турли мақолаларида акс этган адабий-эстетик қарашларида ҳам ўша концепция ўзининг теран ифодасини топган. “Ёзғувчиларимизга” номли мақоласида:“Сўз қолип, фикр унинг ичига қўйилган ғишт бўлсин”, деган маслаҳатни беради. Сўнгра айнан сўз сўйлаш тўғрисида қуйидаги эътиборли фикрларни баён қилади: “Сўз сўйлашда ва улардан жумла тузишда узоқ андиша керак. Ёзувчининг ўзигина тушуниб, бошқаларнинг тушунмаслиги катта айб. Асли ёзувчилик айтмоқчи бўлган фикрни ҳаммага баробар англата билишда, орага англашмовчилик солмасликдадир. Бундан ташқари, фикрнинг ифодаси хизматига ярамаган сўз ва жумлаларга ёзувда асло ўрин бермаслиги лозим”. Бадиий ижодга тегишли бу маслаҳатлар эскирмайдиган ҳақиқатлардир.\nАбдулла Қодирий романларини ўзбек адабий тили замонавий кўринишда шаклланаётган бир даврда ёзди. Адабий тилнинг рутбаси, мақоми юксалишида адибнинг хизмати катта бўлди. Тил миллатни бирлаштирувчилик қудратига эга қадриятдир. Қодирийшунос олимлар фикрига эътибор берилса, Абдулла Қодирий тошкентлик бўла туриб ўз романларида маҳаллий шева унсурларини умуман қўлламайди. Ҳатто қаҳрамонларининг нутқини индивидуаллаштиришда ҳам бошқа бадиий воситалардан фойдаланади. Демак, адиб шу зайлда бор маҳорати билан ўзбек адабий тилининг бойлигини, ўзбек тилининг кенг имкониятларини намойиш ҳам қилади.\n“Ўткан кунлар” тарихий роман; у бахт ва бахтсизлик, қайғулар ва туйғулар романи. Бу гап тасвирга ҳам, тасвирловчига ҳам, ўқувчига ҳам баб-баравар тегишлидир. Асарда руҳий-психологик талқинга объект бўладиган юзлаб эпизодлар бор. “Ўткан кунлар”даги айрим ном ва сўзлар статистик метод асосида тадқиқ қилинганида, “Отабек” энг кўп учрайдиган, сал кам минг марта такрорланадиган исм экани маълум бўлади. Ҳамманинг тасаввурига севги достони, севишганларнинг ишқ тарихи сифатида муҳрланган романнинг бирорта саҳифасида “севги” сўзи деярлик қўлланмайди; айни сўзнинг давр тилига мос “суюкли”, “суюб” тарзида қўлланиши ҳам кўпчиликни ташкил этмайди. “Муҳаббат” сўзининг жами такрори бир нечта ўнликдан ошмайди; “ишқ” ва “ошиқ” сўзларидан ҳар бирининг такрори эса, ақалли ўнтага ҳам етмайди. Бундай саноқли ёндашувлар сўз қадрини, сўзларни қуруқ такрорлагандан кўра уни бутун ҳис ва туйғулар кўлами билан тасвирлаш, сўзни жонлантириш, сўзга ҳаёт бахш этиш муҳим эканини кўрсатади. Шунингдек, роман “ҳошия”сидаги битиклардан ториб, “Ёзғувчидан” берилган пролог ва эпилоглар ва ҳатто фаслларнинг номланишларигача – барча-барчаси интертекстуал анализ учун ҳам манба бўлади.\nБир неча йилдан кейин роман юз ёшга тўлади. Сал кам бир асрлик давр оралиғида ўзбек адабиётида кўплаб романлар ёзилди. “Ўткан кунлар”дан кейинги иккинчи ўринга қўйилган романлар сони кўпайиб кетди; таассуфки, иккинчи ўрин имтиёзи ва сон-саноғи маълум эмас. Бироқ веқеликни ғоявий-бадиий томондан мукаммал тасвирлагани, психобиографик, лингвопоэтик, паралингвистик, герменевтик ва бошқа барча турдаги адабий-назарий талқинларга бардоши, шунингдек, китобхонлар эътибори ва эътирофига сазовор бўлгани ҳамда дунё тилларига таржима этилгани жиҳатидан биринчи ўзбек романи – “Ўткан куқнлар” ҳали бугунга қадар ўша юксак мақомида мустаҳкам турибди.\n“Ўткан кунлар” хаёлий ва ҳаётий омиллар уйғунлигида майдонга келган улкан бир маънавият қасрики, унинг ичкарисига кирган одам инсоният абадиятига дахлдор тушунчаларнинг бадиий талқинига, энг нафис ҳис-туйғуларнинг бетакрор тасвирига, ўзаро чамбарчас боғланган ижтимоий ва индивидуал ҳолатлар занжирига дуч келади; ақли ҳайрон қолади.\nМавлоно Ойбек Абдулла Қодирий ижодига бағишланган тадқиқотида адиб шахсияти ва ижодига баҳо бериб ёзади: “Абдулла Қодирий истеъдодли, қалби бутун ва ўзига хос равишдаги шахс эди… Абдулла Қодирийнинг прозаси биринчи навбатда ғоятда ҳаётийлиги билан ажралиб туради”. Ҳақ гап; исботи –“Ўткан кунлар” романи.\nУлкан истеъдод эгаси Абдулла Қодирий 1894 йили 10 апрелда Тошкентда боғбон оиласида туғилади. У дастлаб мусулмон мактабида, кейин рус-тузем мактаби ҳамда Абулқосим шайх мадрасасида таълим олади; Москвадаги адабиёт курсида ўқийди. 1917 йилги октябрь ойидаги давлат тўнтаришидан сўнг Эски шаҳар озиқа қўмитасининг саркотиби, “Озиқ ишлари” газетасининг муҳаррири, касабалар шўросининг саркотиби, “Муштум” журнали ташкилотчиларидан бири сифатида ижтимоий ҳаётга фаол аралашади. Унинг асарлари вақтли матбуотда Жулқунбой, Жу-бой, Думбулбой, Думбулниса, Калвак Маҳзум, Тошпўлат тажанг, Овсар каби ўнлаб махфий имзолар билан босилиб туради.\nАбдулла Қодирий 1914 йили Раҳбарниса Расулмуҳаммадбой қизига уйланади. Улардан Назифа (1916), Ҳабибулла (1918), Адиба (1924), Масъуд (1928) ҳамда Аниса (1928) исмли фарзандлар дунёга келади.\nАбдулла Қодирий ижодий фаолиятининг бошланиши 1910 йилларнинг ўрталарига тўғри келади. “Садои Туркистон” газтасининг 1914 йил 1 апрел сонида, “Тошкент хабарлари” устунида “Янги масжид ва мактаб” сарлавҳали хабар босилади. Орадан кўп ўтмай, унинг “Тўй”, “Аҳволимиз”, “Миллатимга бир қарор”, “Фикр айлағил” каби шеърлари, “Бахтсиз куёв” драмаси, “Жувонбоз” ҳикояси чоп этилади. Адиб ижодининг бошланиш даври намуналари бўлган бу асарларда маърифатпарварлик руҳи, жадидона кайфият сезилади. Унинг 1916 йилда ёзган “Улоқда” ҳикояси билан дунё адабиётдаги назарий мезонларга мос келадиган ўзбек реалистик ҳикоячилигини бошлаб берди. 1923 йили “Гўзал ёзғичлар”да босилган “Жинлар базми” ҳикояси билан кейинги нусхалари таққосланганда адиб ўз асарлари устида қайта-қайта ишлагани, унинг бадиияти ва ҳаётийлик жиҳатларига жиддий диққат қилганлиги аён бўлади. Абдулла Қодирий ўз ижодий тақдирини матбуот билан боғлади. Юзлаб публицистик мақолалар, ҳажвий асарлар ёзди. “Калвак Маҳзумнинг хотира дафтаридан”, “Тошпўлат тажанг нима дейдир?” каби ҳажвий асарлари билан адиб кулгуси “характер кулгуси” даражасига етди. Ҳаётни кузатди – инсонийлик аъмолига номувофиқ воқеаларга нисбатан турли йўсинда ҳажвий-танқидий муносабатларини билдирди. Шу жараёнда “фельетонлар қироли” номини олди. Ўз даврининг айрим адиблари билан матбуотда баҳслашди. “Жасорат – айб эмас”, “Шаллақи”, “Ўжар кўр” номли мақолалари баҳслар натижаси ўлароқ майдонга келди. 1926 йилда “Муштум” журналида “Йиғинди гаплар” мақоласи босилади. Айнан шу мақоласидаги “юқори раҳбарларга тегадиган қалтис гаплари” учун, айрим муттаҳам ҳамкасблари оқибатида адиб 1926 йили 8 март куни қамоққа олинади. “Абдулла Қодирий – Жулқунбойнинг 1926 йил 15-17 июнда бўлиб ўткан судда сўзлаган нутқи”да ўша мақоланинг моҳияти, сатирик жанр табиати, кулгининг типлари таҳлил қилиниб, ундаги мулоҳазалар “Овсар” тилидан фақат ишчи-деҳқон манфаати кузатилиб айтилгани”га, “ҳукумат кишиларига бўлган гаплар, ўртоқлик ҳазили” эканига урғу берилади. Чақимчилар хусусида ёзади: “Аммо бир неча шахслар бу мақолани ўзларининг, билмадим, қандоғдир тарозуларига солиб, зарарлик топишлари эрса ғаразгўйлик, тирноқ остидан кир излашдан бошқа нарса эмасдир”. Адиб ўз ижодини, ўзи ёзган фикрларни, ўзининг ҳақлигини жасорат билан исбот этади ва айтадики: “Мен тўғрилик орқасида бош кетса “эҳ” дейдирган йигит эмасман”.\nНавбатдаги йирик асарларидан бири, адиб 1932-1934 йилларда замонавий мавзуда ёзган “Обид кетмон” қиссаси 1935 йили алоҳида китоб ҳолида нашр қилинади. Табиийки, адибнинг ҳажвчи, журналист, публицист ва таржимон сифатидаги фаолияти ҳам таҳсинга сазовордир.\nГарчанд адиб оригинал асарлар ёзиб, ўз халқининг маънавияти хазинасини бебаҳо дурдоналар билан бойитаётган бўлса ҳам, мустабид тузум малайлари уни душманликда айблади. Абдулла Қодирий манглайига қатағон қурбонлари силкига тизилишдек бир қисмат битилган экан. Адиб 1937 йил 31 декабрь куни ҳибсга олиниб, 1938 йил 4 октябрида халқ душмани сифатида қатл этилади.\nАлоҳида таъкидлаш керакки, Абдулла Қодирий ёзган асарлар хусусида ўша даврнинг Вадуд Маҳмуд, Абдураҳмон Саъдий, Миёнбузрук Солиҳов каби мунаққидлари матбуотда турли йўсинда фикр билдиришди. Сотти Ҳусайнинг “Ўткан кунлар” романи танқидига бағишланган алоҳида китоби босилди. Ойбек эса “Абдулла Қодирийнинг ижодий йўли” номли махсус тадқиқот ёзди.\nАбдулла Қодирий адабий мероси ўзидан кейинги ўзбек адиблари ижоди учун маҳорат мактаби вазифасини ўтади. Қардош халқларнинг романнавислари адибни ўзларига устоз сифатида эътироф этишди. Ўзбек адабиётшунослигида Абдулла Қодирий ҳаёти ва ижодига оид И.Султон, М.Қўшжонов, У.Норматов, А.Алиев, И.Мирзаев, Ф. Насриддинов, С.Мирвалиев, Н.Каримов, Ш.Турдиев, А.Расулов, Х.Умуров, Х.Исматуллаев, С.Мелиев, Ш.Ризаев, А.Улуғов, М.Қаршибоев, Х.Лутфиддинова, И.Ғаниев, А.Бобониёзов, С.Тўлаганова, А.Қаҳрамонов, Л.Тошмуҳаммедова ва бошқа турли авлодга мансуб олимларнинг китоблари, ўнлаб илмий мақолалари, махсус тадқиқотлари майдонга келди. Адиб авлодлари – Ҳ.Қодирий “Отам ҳақида”, “Қодирийнинг сўнгги кунлари”, Ш.Қодирий “37-хонадон” каби ўз ота-боболари тўғрисида қимматли китоблар ёзишди. О.Ёқубов, П.Қодиров, Т.Малик, Ў.Ҳошимов, Х.Султон, Х.Дўстмуҳаммад, Н.Боқий ва бошқа ўзбек адибларининг эътиборга молик адабий мақолалари, суҳбатлари, бадиий асарлари пайдо бўлди. Шунингдек, қодирийшунос сифатида Н.Тун, И.Балдауф, З.Клайнмихел, Э.Олворт, Х.Мурфи, Э.Наби, А.Мерхан каби хорижлик олимлар адиб ижоди юзасидан тадқиқотлар олиб боришди.\nХуллас, Абдулла Қодирий ҳаёти ва ижодини ўрганиш, адиб ижодий меросидан, хусусан, “Ўткан кунлар” романидан баҳраманд бўлиш – бу доимо давом этадиган, авлодлар наздида янгиланиб турадиган соғинчли, айни дамда, ўтмишга айланмайдиган адабий ва абадий қадриятлар сирасига киради.\nБаҳодир Каримов, филология фанлари доктори\nРукнларАдабиёт, Энг сара асарлар\n← Аввалги Аввалги Ўктам Мирзаёр. Холдош (ҳикоя)\nКейинги → Кейинги: Икки авлод овози. Бугунги адабий воқеликка бир назар (суҳбат) (2015)


Меркурийнинг Қуёшдан оладиган энергияси Ер оладиган энергиядан 7 марта кўп - zarnews.uz\nМеркурийнинг Қуёшдан оладиган энергияси Ер оладиган энергиядан 7 марта кўп\nСайёралар катта массали жисмлар бўлиб, Қуёш атрофида ўз орбиталари бўйлаб айланиб туради. Бизнинг Қуёш тизимимизда саккизта сайёра: Меркурий, Венера, Ер, Марс, Юпитер, Сатурн, Уран ва Нептун мавжуд. Бу сайёраларнинг дастлабки 4 таси ички ёки Ер гуруҳидаги сайёралар, деб аталса, кейинги 4 таси ташқи ёки газли гигантлар, деб аталади. Бу рўйхатдан яқин йилларгача сайёра ҳисобланиб келган Плутон тушиб қолган. Сабаби, Плутон 2006 йилгача Қуёш тизимидаги энг сўнгги сайёра ҳисоланиб, Халқаро астрономия ассоциациясининг қарори билан у сайёралар сафидан чиқарилиб, митти сайёралар сафига ўтказилди. Чунки у қолган сайёраларга нисбатан ҳажми жиҳатидан ҳам, гравитация майдони жиҳатидан ҳам кичик ҳисобланади.\nБарча сайёралар номлари юнонлар ва греклар мифологияси худоларининг номларидан олинган. Меркурий (грек-юнон мифологияси бўйича савдо сотиқ худоси, арабларда эса Утаруд деб аталади), Венера номи севги худоси шарафига қўйилган (арабларда у Зуҳра номи билан аталади), Уран - осмон худоси, Нептун - денгизлар худоси, Сатурн - деҳқончилик худоси, (арабларда Зуҳал), Юпитер – момақалдироқ худоси (арабларда Муштарий), Марс - уруш худоси (арабларда Миррих) деб номланган.\nҚуёш тизимидаги Меркурий ва Венерада табиий йўлдошлар мавжуд эмас. Қолган барча сайёраларнинг йўлдошлари бор. Юпитер учта юпқа ҳалқаларга эга бўлса, Уранда 11 та бундай ҳалқалар мавжуд. Бу ҳалқаларни кучли телескопларда ҳам илғаш жуда қийин.\nГазсимон Қуёш туманлиги пайдо бўлгач, у ўзининг ичидаги гравитация кучлари таъсирида вайрон бўлиб юзага келган. Унинг атрофидаги газлар, чанглар ва муз зарралари йиғилиб сайёралар вужудга келган. Қуёшнинг юқори температураси унга яқин муз зарраларини эритиб, қояларни ҳосил қилган. Бу қоялар катталашиб, дастлабки тўртта сайёра вужудга келган. Айрим муз зарралари Қуёшдан анчагина узоқда жойлашган ва улар муз парчаларини юзага келтирган. Улар ҳам ўз навбатида, газлар билан бирлашиб газли гигант сайёраларни пайдо қилган.\nЕр гуруҳидаги сайёралар темир, никел каби металлардан иборат. Улар газли гигантлардан ўлчамлари бўйича анча кичик бўлсалар-да, аммо уларга нисбатан жуда оғир ҳисобланади. Чунки зичликлари катта бўлади. Улар оғир бўлганликларидан газли гигантларга нисбатан ўз ўқлари атрофида анча секин айланади. Бундан ташқари, бу сайёраларнинг гравитация майдони газли гигантларникига нисбатан кучсиз бўлади ва шу сабаб уларнинг табиий йўлдошлари жуда кам. Бу гуруҳдаги сайёралардан фақатгина Ер ва Марснинг йўлдошлари мавжуд. Венера ва Меркурийларнинг умуман йўлдоши йўқ.\nГазли гигант сайёраларининг ўлчамлари йирик бўлса-да, газлар ва музли зарралардан ташкил топгани учун анча енгил ҳисобланади. Сатурн шунчалик енгилки, агар унда сув бўлганида эди, унда у сузиб юрган бўларди. Газли гигантлар, шунингдек, ўз атрофида фавқулодда тез айланиб туради. Улар атрофида ҳалқалар ҳам мавжуд.\nЮпитер ва Сатурнда яримсуюқ марказ мавжуд бўлиб, ўзлари суюқ газ қатлами билан ўралган. Бу сайёраларнинг гравитация майдонлари жуда кучли бўлганидан уларда табиий йўлдошлар сони жуда кўп. Олимларнинг фикрича, бу сайёралар атрофидаги мавжуд астероидлар ҳалқаси уларнинг кучли гравитация майдонида парчаланиб, кейин уларнинг йўлдошларига айланган.\nМеркурий Қуёшга энг яқин жойлашгани учун унинг сиртидаги температура анча баланд - 467 ни ташкил этади. Венера сульфат кислотаси томчилари бўлган карбонат ангидрид гази билан қопланганлиги туфайли Қуёш томонидан Меркурийга нисбатан анча қизиган бўлади. Марсни қизил сайёра, деб аташади. Олимларнинг таъкидлашича, Ердан кейин ҳаёт мавжуд бўлиши мумкин бўлган сайёра ҳисобланади. Ер эса ҳаёт мавжуд бўлган ҳозирча ягона сайёрадир.\nЮпитер Қуёш тизимининг энг катта сайёраси бўлиб, у ҳозиргача аниқланган 67 та йўлдошларга эга. Доимо унинг янгидан-янги йўлдошлари кашф этилмоқда. Йўлдошлар ичида энг катталарини 1610 йилда Галилей биринчи бўлиб кузатган. Ўша йиллар бу йўлдошларни немис астрономи Симон Марий ҳам кузатган ва 1614 йилга келиб бу йўлдошларга у Ио, Европа, Ганимед ва Каллисто номларини берган. Юпитернинг қолган йўлдошлари ўлчами бўйича анча кичик ҳисобланади. Галилей йўлдошларининг Юпитер атрофида айланишларида ажойиб бир ҳодисани кузатиш мумкин - Каллисто Юпитер атрофини бир марта айланиб чиққанда, Ганимед икки марта, Европа тўрт марта, Ио эса саккиз марта айланиб улгуради.\nҚуёш тизимидаги сайёралар сафини Меркурий бошлаб беради. У Қуёшга энг яқин сайёра бўлгани учун уни қайноқ сайёра ҳам деб аташади.\nМеркурий (арабларда Уторуд) Қуёшга энг яқин (ораларидаги масофа 58 миллион километр) сайёра ҳисобланиб, унинг атрофини 88 Ер кунида (бу Меркурийнинг йили) айланиб чиқади. Унинг радиуси 2439,7 километр бўлиб, Юпитернинг Ганимед йўлдоши ва Сатурннинг Титан каби йўлдошидан ўлчам бўйича бироз кичикроқ. Аммо улардан массивроқ (кенг)дир. Қадимда римликлар уни сайёҳатчиларнинг паноҳи, савдо-сотиқ худоси номи билан аташган.\nМеркурийнинг атмосфераси жуда сийрак ва Қуёшга яқин бўлганидан, кундузлари унинг температураси 467 гача қизиб кетади, кечалари эса ундаги ҳарорат -183 гача тушиб кетади. Шу ерда қайд қилиш лозимки, Меркурий ўзининг бир йилида ўз ўқи атрофида 1,5 марта айланиб улгуради, холос. Бошқача айтганда, Меркурийнинг икки йили давомида у ўз ўқи атрофида 3 мартагина айланиб улгуради. Шунинг учун бир томони ҳаддан ташқари қизиб кетса, қоронғи томони эса музлаб кетади.\nМабодо Меркурийга учиб бориб қўнсангиз, сиртининг Ер йўлдоши - Ойнинг сиртига жуда ўхшаш эканлигини кўрасиз. Унинг сирти чангли жарликлар ва қоялар, кратерлар билан қопланган. Сайёранинг кенг металли ядроси ва қумлик пўсти мавжуд.\nМеркурий атмосфераси жуда сийрак бўлганидан, унга тушувчи метеорлар деярли қаршиликка учрамай, унинг сиртига тушиб, катта-катта кратерларни юзага келтиради. Ундаги энг катта кратер Рембрандт номи билан аталиб, унинг диаметри 716 километрга тенг.\nМеркурийда бошқа сайёраларга нисбатан ажралиб турадиган кўпгина хусусиятлар борки, уларнинг айримларини келтирамиз:\n- Меркурийда йилнинг фасллари бўлмайди. Чунки унинг ўз атрофида айланиш ўқи Қуёш атрофида айланиш текислигига тик йўналган;\n- унинг сиртида шундай жойлар борки, уларга ҳеч ҳам Қуёш нури етиб бормайди. Натижада бу жойлар 2 метргача етадиган музликлар ва уларнинг сирти чанглар билан қопланган;\n- ўз ўқи атрофида айланиш тезлиги катта. Лекин орбитал ҳаракат тезлиги ўзгариб туради. Меркурий орбитасининг Перигейга яқин қисмида 8 кун давомида орбитал ҳаракатининг бурчакли тезлиги унинг айланма ҳаракатининг бурчакли тезлигидан ошиб кетади. Натижада Қуёш Меркурий осмонида тўхтаб, орқага қараб ҳаракат қила бошлайди. Бу эффект Иисус Навин эффекти, деб ҳам айтилади. Библияда келтирилишича, Навин Қуёшни тўхтатиб қўйиш қобилиятига эга бўлган шахс экан;\n- Меркурийнинг Қуёшдан оладиган энергияси Ер оладиган энергиядан 7 марта кўп экан;\n- унда кучсиз магнит майдони мавжуд;\n- сайёрада темир ядро мавжуд бўлиб, унинг массаси ўзининг массасининг 80 % ини ташкил этади;\n- Меркурий вулқонларининг фаоллик даври бундан 3 миллиард йиллар олдин тамом бўлган.\nМеркурийни паст кенгликларда ва экваторга яқин жойларда кузатса бўлади. Ўрта кенгликларда уни кузатиш анча қийин, юқори кенгликларда эса уни мутлақо кузатиш имконияти бўлмайди.\nМеркурий Қуёшга яқин бўлганидан уни ўрганиш анча қийин. Шунинг учун ҳам у ҳақида олинган маълумотлар жуда кам. 2009 йилда олимлар Меркурийнинг тўлиқ харитасини «Маринер-10» ва «Мессенжер» космик аппаратлари олган суратлар асосида тузиб чиққан.


Муаллиф: Akmal Binokulov Сана: 5-09-2017, 14:39\nМоддий фаровонлик, рўзғор бутлигига эришиш учун астойдил меҳнат қилиш лозим.Бор имкониятни ишга солиб, даромадли фаолият билан машғул бўлган киши асло кам бўлмайди. Аксинча, эртанги ҳаёти саодатли, ризқи сероб бўлиши учун муҳим замин яратади.\nАҳамиятлиси, бу ҳақиқатни тўла англаб етган, қатъий ишонч билан тадбиркорликка қўл ураётган, шу орқали турмушини янада яхшилаш ҳаракатида бўлган юртдошларимиз сафи тобора кенгаймоқда. Улар фойдали ишга сармоя киритиб, оила бюджетига катта наф келтиришмоқда. бу ҳақда Jizzax ovozi газетаси хабар бермоқда.\n- Уй, ҳовли, томорқа - юртнинг бир парча гўзал гўшаси, дейишади. Ҳовлини саранжом-саришта қилиб қўйиш, томорқада рўзғор учун мевали дарахт-у экинларни экиш, расамади қилиб парваришлаш, аввало, юртга меҳрлиликнинг бир бўлаги. Ундан келадиган, даромад эса оила бюджетини тўлдиради, - дейди оила бошлиғи, Ўзбекистонда хизмат кўрсатганмураббий Жамол Камолов. - Томорқадан фойдаланишнинг ўзига яраша тартиб-қоидалари бор. Масалан, айримлар дарвоза олди ёки ҳовли ўртасида тут, ўрик экишади. Оқибатда тут ва ўрик пишганда ҳам кўчани, ҳам ўзининг ҳовлисига кириш йўлагини "безайди". Айримлар эса томорқасида экин экиб, ҳовли четига терак ўтказади. Терак ўсиб, қўшниси ҳовлисига тушадиган офтобни қоплаб олади. Оқибатда қўшничилик муносабатлари бузилади. Яна бир томони, томорқадаги меҳнат оилада вояга етаётган фарзандлар онгида тадбиркорлик кўникмаларини шакллантиришга хизмат қилади. Ёш бола кетмонга ёки бошқа иш қуролига қўл тегиздими, ҳаётда қийинчиликка учрамайди, ҳалол ишлаш ва яшашга ҳаракат қилади.\nНега 11 фарзандли ёш оила шу пайтгача маҳалладан моддий ёрдам сўрамаган?


Туркманистонда турк лицейлари ёпилмоқда\nТуркманистонлик ўқувчилар бундан буён турк лицейларида ўқий олмайдиган бўлдилар.\nЖорий ой бошидан Туркманистонда ўтган асрнинг 90-йилларидан буён фаолият кўрсатиб келган туркман-турк мактабларини ёпа бошладилар.\nБу ҳақда хабар қилган Хроника Туркменистана сайтига кўра, мамлакатдаги туркман-турк лицейлари оддий ўрта мактабга айлантирилмоқда. Ҳозирда туркман-турк лицейларидан фақат Ашхободдаги Мустафо Камол Отатурк номидаги мактабгина ёпилмаганини хабар қилган сайт бу йил мазкур мактабга ҳам ўқувчилар қабул қилинмаганини, бироқ аввалги йилларда кирганларга мактабни битириш имкони берилишини қайд этади.\nТуркманистондаги туркман-турк мактаблари сифатли билим берадиган даргоҳлар ҳисобланиб, улар бошқа мактаблардан хорижий тилларни яхши ўқитиши билангина эмас, аниқ фанларни ўқитиш методикаси кучлилиги билан ҳам фарқ қиларди.\nАйни пайтда, маълумотларга кўра, туркман-турк мактабларининг ёпилишига “мазкур мактабларнинг асосий ҳомийси нурчилар” деган шубҳа сабаб бўлган ва шу важдан туркман расмийлар бу мактаблар берадиган сифатли билимдан ҳам воз кечишга қарор қилганлар.\nПешвоси Саид Нурсий бўлган “Нурчилик“ оқими МДҲдаги кўплаб мамлакатларда экстремистик оқим ўлароқ эътироф этилган.\nНурчиларни жиноий таъқиб қилиш 2008 йилдан Ўзбекистонда ҳам кучайганди. Ҳуқуқ ҳимоячиларининг ҳисоб-китобига қараганда, “Нурчилик” диний оқимининг Ўзбекистондаги фаоллари деган айблов билан қамалганлар сони ҳозиргача 200 нафардан ошган.


ЎЗБЕКИСТОН РЕСПУБЛИКАСИ КОСТИТУЦИЯСИГА 100ГА ЯҚИН ТУЗАТИШ КИРИТИЛГАН\nЖараён 07 December 2017 18:00 210\nЎб Бу ҳақда юртбошимиз тўхталиб ўтди\nЎзбекистон Республикаси Коституцияси қабул қилинганининг 25 йиллиги муносабати билан “Ўзбекистон” халқаро анжуманлар саройида тантанали маросим бўлиб ўтмоқда. Унда Президентимиз Шавкат Мирзиёев нутқ сўзламоқда.\nЮртбошимиз асосий қонунимиз яратилишига ҳисса қўшганларни ёдга оларкан, ўша жараёнда иштирок этганидан фахрланишини таъкидлади. Конституция муҳокомасида кенг жамоатчилик иштирок этган. Унда 100га яқин тузатишлар киритилган.\nБу ҳам халқимизнинг хоҳиш-иродаси улуғ эканидан далолат беради. Шунинг баробарида яна мукаммаллаштириш бугунги давр талабидир. Президентимиз беш йил давомида аҳоли манфаатлари учун кўп ҳужжатларга ўзгартишлар киритилишини ҳам таъкидлади.\nКейинги йилнинг қандай номланиши яқин кунларда эълон қилиниши ҳам айтиб ўтилди.\nТадбиркорлар учун солиққа тортилишнинг янги тизими жорий этилади\n2019 йилнинг қўшимча дам олиш кунлари аниқ бўлди


Ниҳоят, Samsung энг арзон 5G-смартфонининг барча жиҳатларини ошкор этди - Terabayt.Uz\nНиҳоят, Samsung энг арзон 5G-смартфонининг барча жиҳатларини ошкор этди\nЖанубий кореялик техногигант ўзининг энг арзон 5G-смартфони – Galaxy A42 моделини расман намойиш этган. Гарчи бу тақдимот тўлақонли бўлмаган, гаджетнинг айрим хусусиятлари қатори, нархи ҳам мавҳумлигича қолган эса-да, кейинроқ...\nGalaxy A42 5G расмий намойишидан бир ой ўтиб, яъни кеча – 9 октябрь куни Samsung унинг техник жиҳатларини деярли тўлиқ эълон қилди. «Деярли» дейишимизнинг сабаби – компания барибир процессорнинг номини айтмаган. Бу қурилма максимал такт частотаси 2,2 гигагерцлик иккита ҳамда 1,8 гигагерцлик 8 ядрони, шунингдек, 5G-модемни ўз ичига олувчи чипсет базасида ишлаши айтилган, холос. Бу эса, биз аввалроқ ёзганимиздек, Snapdragon 750G процессори хусусиятларига тўғри келади.\nШундай қилиб, компаниянинг энг арзон 5G-смартфони 6.6 дюймлик ўлчамдаги Super AMOLED-дисплейга эга. Samsung унда томчисимон кемтикли, яъни Infinity-U дизайнини қўллаган; экраннинг тасвир аниқлиги эса HD+ форматида.\nЎҚИНГ: Galaxy F41 тақдим этилди: расмий видеоси, нарх ва хусусиятлари\nGalaxy A42 5G корпуси пластикдан ишланган бўлиб, уч хил – Prism Dot Black, Prism Dot White ҳамда Prism Dot Gray рангларида таклиф этилади. Телефоннинг квадрокамерасида асосий датчик 48 мегапикселлик бўлиб, кенг бурчакли оптикага эга, апертураси f/1.8. Иккинчиси – ўта кенг бурчакли объектив билан тақдим этилган сенсор 8 мегапикселлик (f/2.0) аниқликда. Саҳна чуқурлиги модули (f/2.4) ҳамда макросенсор (f/2.4) – ҳар иккаласи 5 мегапикселлик резолюцияга эга. Селфилар учун дисплей кемтигида 20 мегапикселлик камера ўрнатилган.\nСмартфоннинг аккумулятори 5000 мА/соатлик ток сиғимига эга ва 15 ваттлик тезкор қувватлана олади. Galaxy A42 5G моделида экраности дактилоскоп ҳамда қулоқчин тирқиши бор, лекин NFC чипи ҳақида ҳеч нима дейилмаган.\nSamsung ушбу қурилмасини кейинги ойдан уч хил – 4/128, 6/128 ва 8/128 гигабайтлик модификацияларда сотувга чиқаради. Дарвоқе, нархи 369 евродан бошланувчи бу смартфонда 1 терабайтгача ҳажмли хотира картаси учун слот ҳам кўзда тутилган.\nЎҚИНГ: Samsung ҳали тақдим этмаган, батареяси бақувват ва арзон Galaxy M31 Prime аллақачон дўконга чиқди!\n#Samsung #андроид смартфон # 5G смартфон #5G-смартфони #Samsung Galaxy A42 #Qualcomm Snapdragon 750G


Россия ва ЕОИИ Марказий Осиёдаги минтақавий интеграция умидлари йўлига тўғаноқ бўлмоқда\nМарказий Осиёда минтақавий иқтисодий интеграцияга эътибор қаратиш зарурлиги тўғрисида тобора кўпроқ гапирилаётган бир пайтда, Кремл бунга йўл қўймасликка зўр бериб ҳаракат қилмоқда.\nОлмаота бозорида мева-сабзавотлар савдоси билан шуғулланаётган сотувчи, 2020 йилнинг 25 апрели. Марказий Осиё мамлакатлари ўртасида самарали иқтисодий алоқаларни ривожлантириш зарур, дейди минтақа мутахассислари. [Руслан Пряников/AFP]\nОЛМАТА – Марказий Осиё давлатлари минтақавий хавфсизликка оид умумий муаммоларга қарши кураш ва иқтисодий тараққиётга кўмаклашиш учун бирлашиши лозим, аммо Россия ва Евросиё иқтисодий иттифоқи (ЕОИИ) бу йўлда тўсиқ бўлиб турибди, дейди таҳлилчилар.\nАйрим кузатувчиларнинг фикрича, агар Россия бўлмаганида, Марказий Осиё республикалари бу йўлга узоқ йиллар олдин кириши мумкин эди.\nМинтақа давлатлари 1990-йиллардан бери Марказий Осиё ҳамкорлик ташкилоти (МОҲТ) каби минтақавий интеграция платформаларини яратишга уриниб келганлар, дейди Crossroads Central Asia нодавлат ташкилотининг ҳаммуассиси ва раҳбари, бишкеклик Шаирбек Жўраев.\n«Аммо бу ҳаракатлар 2004 йилда Россиянинг МОҲТга кириши билан якунланди ва... МОҲТ [2006 йилда] буткул тугатилди», деди Жўраев.\nМарказий Осиё ташқи ишлар вазирлари ва АҚШ давлат котибининг ўринбосари Девид Хейл 2019 йил 21 августда Нур-Султонда бўлиб ўтган «C5+1» вазирлар учрашувида суратга тушмоқдалар. «C5+1» АҚШ-Марказий Осиё сиёсатини муҳокама қилиш платформасидир. [Қозоғистон ташқи ишлар вазирлиги]\n«Воқеликда Россия Федерациясининг аъзолиги бу ташкилотни йўқотиб, унинг ўрнига янгисини – Москва тарафидан бошқариладиган ЕОИИнинг яратилишига олиб келди.»\nУнинг сўзларига кўра, Қирғизистон каби кичик мамлакатларда ЕОИИга қўшилишдан бошқа чора йўқ эди, чунки уни рад этиш чегараларнинг савдо учун ёпилиши ва тегишли иқтисодий йўқотишлар каби оқибатларга олиб келган бўларди.\nБундан ташқари, Россиядаги қирғизистонлик меҳнат мигрантлари аввалгидан ҳам оғирроқ шароитларга дуч келишлари мумкин эди, деб қўшимча қилди у.\nҚозоғистон расмийлари ўтмишда Марказий Осиёдаги ҳамкорлик умидлари ва ЕОИИ борасидаги танқидларни мустақил таҳлилчиларга қолдирган эдилар.\nАммо 2018 йил апрел ойида Қозоғистон стратегик тадқиқотлар институти (ҚСТИ) ҳукуматнинг ташқи сиёсатдаги устувор йўналишлари ўзгара бошлаганини кўрсатувчи мақола чоп этган.\n«Бугунги кунда ЕОИИ мисли кўрилмаган босим остида қолди, чунки прагматик қарашлар, бозор ва эркин савдо тамойиллари сезиларли даражада заифлашди. Кўп ҳолларда геосиёсат устун келмоқда», дейилади мақолада.\nАфтидан, ЕОИИ аъзолари орасида даъволар ва қарши даъволарнинг кўпайгани Қозоғистон расмийларининг ҳафсаласини пир қилган.\nБу блок эркин савдога кўмаклашиши кўзда тутилган бўлса-да, Россия назорат органларининг ички бозорни ҳимоя қилишга қаратилган қаттиққўл чоралари ЕОИИга аъзо бошқа мамлакатларнинг экспортчиларига зиён келтирмоқда.\nМасалан, март ойида ЕОИИ ижрочи органининг ўзи Россия ҳукуматининг Қозоғистондан помидор ва қалампир импортини чеклаш бўйича ҳаракатлари ноқонуний эканлигини тан олган эди.\n«Бундай шароитларда энг яхши йўлни Марказий Осиё мамлакатлари ўртасидаги ҳамкорликда кўриш мумкин... 2017 йилдан бери прагматизм ва очиқ-ошкораликни намойиш этаётган Ўзбекистон билан муносабатларда янги динамика шаклланмоқда», дейилади ҚСТИ мақоласида.\nМақолада қайд этилишича, 2018 йилда Марказий Осиё мамлакатлари ўртасидаги муносабатларда сезиларли силжиш юз берган.\nЎша йилнинг 15 мартида тўрт Марказий Осиё мамлакати президенти ва Туркманистон парламенти раҳбари Остонада йиғилдилар – бу 2009 йилдан бери ўтказилган илк Марказий Осиё саммити бўлди.\n«Минтақа истиқболлари бошқа мамлакатлар билан музокараларда миллий позицияларни яхшироқ ҳимоя қилиш ва илгари суришга имкон берадиган турли иқтисодий-иқтисодий лойиҳаларни шакллантиришда намоён бўлади», дейилади мақолада.\nЎзгаришлар ЕОИИ Россиянинг геосиёсий ҳийла-найранглари воситасига ўхшаб бораётгани ортидан бошланган.\nЕОИИга аъзо давлатлар асосан Москвага нисбатан ўз норозиликларини билдиришмоқда, деб айтган эди Хавфларни баҳолаш гуруҳи раҳбари, олмаоталик Досим Сатпаев шу ой аввалида.\nМоскванинг ЕОИИ ичида кўп томонлама манфаатли савдо шароитларини яратиш нияти бўлмаган, чунки бу иттифоқ Россия учун иқтисодий эмас, балки унинг таъсирини кучайтиришга қаратилган геосиёсий лойиҳадир, дейди Сатпаев.\nКузатувчиларга кўра, ЕОИИ минтақани интеграция қила олмаётгани сабабли Марказий Осиё мамлакатлари самарали иқтисодий ҳамкорликни ривожлантиришлари керак.\nМарказий Осиё кўп омилларга асосланган кучли интеграция салоҳиятига эга, дейди Тошкентдаги «Билимлар карвони» таҳлил маркази раҳбари Фарҳод Толипов.\n«Мамлакатларимиз иқтисодий, транспорт, энергетика соҳаларда бир-бирига боғлиқ ва умумий чегараларга эга», дейди у. «Шу билан бирга, халқларимизнинг тарихий, миллий, диний ва маданий соҳада муштарак жиҳатлари кўп.»\nМарказий Осиёдаги каби кичик мамлакатлар минтақадаги умумий хавфсизлик муаммоларини биргаликда ҳал қилиш учун бирлашишлари лозим, айниқса «Марказий Осиёга нисбатан геосиёсий даъволари бор икки қудратли қўшнимиз турганида», дейди Толипов.\nМарказий Осиёнинг минтақа иқтисодий ривожига имкон берувчи йирик бозори бор, дейди Нур-Султонда қурилиш материаллари билан шуғулланувчи тадбиркор Даулет Аҳмедов.\n«Ишчи кучи ва товарлар ҳаракати, саноатни ривожлантириш ва минтақада эркин савдо ҳудудини яратиш учун ички чегараларни очишимиз керак, иқтисодий томондан кучли бўлиш ва қудратли давлатлар билан тенгма-тенг гаплаша олиш учун ягона йўл шу», деб айтган Аҳмедов.\nАҚШнинг Марказий Осиё ҳамкорлигидаги иштироки жуда муҳим, албатта! АҚШ Марказий Осиё мамлакатлари билан беғараз маслаҳатлашади ва қўллаб-қувватлайди! Қаранг, адашманг!\nЕОИИ иқтисодий салоҳиятдан кўра кўпроқ геосиёсий хусусиятларга эга ва у фақат бир томонга, Кремлга йўналган. Қозоғистон\nПутин Россияси билан фақат ҳамкор бўлиш мумкин, лекин дўст эмас.\nНазарбоев Евроосиё иқтисодий иттифоқи ғоясини таклиф қилган, аммо Россия уни сиёсий иттифоққа айлантирмоқда. Демак, бирламчи мақсадини йўқотгани сабабли биз бу шартномадан чиқишимиз мумкин.\nТаҳлилчилар: Ўзбекистоннинг ЕОИИга аъзоликни рад этиши унинг мустақиллигини янада мустаҳкамлайди\nТошкент Россиянинг таъсир доирасига қайтишни истамагани учун Евросиё иқтисодий иттифоқига (ЕОИИ) қўшилмасликка қарор қилган.\nРоссиянинг протекционизм сиёсатини амалга ошириш учун иқтисодий блокдан фойдаланаётгани Марказий Осиё мамлакатларининг ғазабини қўзғамоқда


Севган ёри ташлаб кетолмайдиган аёллар… - 15 Февраля 2015 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2015 » Февраль » 15 » Севган ёри ташлаб кетолмайдиган аёллар…\nЭркак киши – ҳаёт мазмуни, эътибор маркази ёки ушалиши зарур бўлган орзу эмас. Эркак киши аёлнинг ҳаётидаги мавжуд бўлиши керак бўлган поспон холос. Ҳаётнинг ўзи эса жуда гўзал ва қизиқарли. Шунинг учун ҳам бирон-бир эркакка илакишиб қолиш, ёки унинг атрофида гирди-капалак бўлишнинг ҳожати ҳам йўқ. Унга ҳаддан зиёд бўйсуниш ва унга ўрганиб қолиш керак эмас, шунчаки унинг борлигидан завқланишнинг ўзи кифоя.\nҲар бир аёл назарий жиҳатдан ўз севган ёридан кеча билиши керак. У мустақил, иқтисодий ва профессионал жиҳатдан ўзига ишончи кучли бўлиши керак.\nБундай аёлни йўқотиш жуда қийин, чунки бундай аёл эркак кишига оғир юк бўлмайди.\nАёл киши – уйнинг нуридир. Ўзгача бўлиши мумкин ҳам эмас. Майли у зўр тикувчи бўлмасин, лекин мазали пишириқлари билан кўнгилни яйратади. Майли пишириқлар пишириб билмасин, лекин дунёдаги энг мазали ошни пишира олади.\nЭркак киши ҳеч қачон уни мазали овқатлар билан сийлайдиган ва кўйлагини дазмоллайдиган уйдан кетмайди.\nЭркак киши ҳеч қачон ишлаган пулларини ҳаммасини ўз аёлига бермаслиги керак. Бунга ҳеч қандай сабаб ҳам, маъни ҳам йўқ.\nБундан ташқари ўз эркагини сақлаб биладиган аёл, ҳеч қачон эрининг чўнтакларини ковламайди. Ҳаттоки, ўнг чўнтакда унинг ҳамёни ва чапида бирон аёлнинг рақами борлигини билсада, бу ишга қўл урмайди.\nАёл киши фақатгина севган ёр, уй бекаси ва болаларнинг онаси бўлиб қолмаслиги керак. У албатта, яхши дўст бўла билиши ҳам муҳим. Эркалар қалбан ёлғизликни хуш кўришмайди. Улар режаларини, ҳар кунги ишларини муҳокама қилишлари ва маслаҳат олишлари керак. Арзимаган нарсаларни ҳам бўлишгилари келади баъзида.\nЎз севган ёрини сақлаб билувчи аёллар, ҳеч қачон ўз ёрларини бездирмайдилар. Улар жанжал кўтаришмайди, шубҳаланишмайди ва ёмон кайфиятда бўлганларида атрофдагиларини хафа қилишмайди. Улар доим суҳбатлашишади ва келишишади. Агарда келишолмасалар ўша мавзуни ёпишади.\nУлар доимо етукликка интилишади. Бундай аёллар доим чиройли кўринишади. Ёмон одатларини енгиб билишади. Бундайлар мазза қилиб пулларни ўзлари учун сарфлашади. Демак, эркаклар кўз-ўнгида гўзаллик учун аяшмайди.\nЎз севганини сақлаб билувчи аёллар турмуш ўртоқларининг қизиқишларига ҳурмат билан қарашади. Ва албатта ўз қизиқишларига ҳам эгадирлар.\nАёл киши кучсиз бўлиши мумкин, лекин ақлсиз бўлишга ҳаққи йўқ. Чунки ақлсиз аёлнинг болалари ҳам ақлсиз бўлиши эҳтимолдан ҳоли эмас. Бундай аёлнинг турмуш ўртоғи ҳам омадсиз бўлиши мумкин.\nЭркакларини сақлаб билувчи аёллар ўзларини қаттиқ севишади. Шунинг учун ҳам ўз ёрларини севишни билишади.\nОилангизга тинчлик ва хотиржамликни тилаб қоламиз. Севган ёрингиз билан қарилик гаштини суриш насиб этсин деб қолувчи, Сизнинг Zamonaviy.comингиз.\nКатегория: Fikr va Mulohaza qiling | Просмотров: 762 | Добавил: Sherlaruz.CoM | Теги: fikr bilidring, tortishing, baxs, bax, fikr-mulohaza, izoh bering, erkin fikr, fikr, tortishuv, nima deysiz? | Рейтинг: 0.0/0


«Наполи» мухлислари Ҳигуаинни сотқинликда айблаб, норозилик белгиси сифатида унинг футболкасини ёқишди\n10:23 / 24.07.2016\n«Наполи»нинг асосий ҳужумчиси Гонсало Ҳигуаиннинг чемпионатдаги асосий рақиб жамоа бўлган «Ювентус»га ўтиши ҳақидаги хабарлар мухлисларнинг ғазабини келтирди. 23 июль оқшомида Неаполь шаҳри кўчаларида мухлислар томонидан норозилик намойиши ўтказилди.\nFootball Italia хабарига кўра, мухлислар Неаполь шаҳри марказида тўпланишган ва Ҳигуаиннинг суратини йиртиб ва унинг номи туширилган футболкани ёқиб юборган. Шундай футболкалардан бири унитазга ташланган ва бу ҳолат тасвирлари ижтимоий тармоқлар бўйлаб тарқатилган.\nШунингдек, параллел равишда кечаётган «Наполи»-«Тренто» ўртоқлик учрашуви вақтда мухлислар аргентиналик ҳужумчининг шаънига ҳақоратли сўзлар битилган баннерларни кўтарган.\n«Биз ғазабдамиз. У бундай қилмаслиги керак эди. Игуаин биз учун шунчаки жамоа аъзосигина эмас, жамоамиз рамзи эди. У эса бир лаҳзада бизни сотди. У ўзининг нимадан яралганини кўрсатиб қўйди.\nМарадона ҳеч қачон бизга нисбатан бундай иш қилмаган бўлар эди», - дейди мухлислардан бири.\nҲигуаин «Ювентус» 94,7 млн евро эвазига трансфер қилинмоқда. У Мадридда туринликлар жамоаси учун тиббий кўрикдан ўтган. Унинг янги жамоасидаги маоши йилига 7,5 миллион еврони ташкил қилади.\nЎтган мавсумда Ҳигуаин неаполликлар жамоасининг 34 учрашувида майдонга тушиб, 36 гол урган ва Италия чемпионати тўпурари бўлганди.\n«Ювентус»да навбатдаги ғалаба, Ҳигуаинда навбатдаги дубль\n10:35 / 13.02.2017